Қрим татарлари тарихидан\nMonday, 03 March 2014 02:22\nБундан қарийб 70 йил муқаддам, 1944-йилнинг 18-май куни Совет Иттифоқи раҳбари Иосиф Сталин Қримдаги татар халқини ёппасига Ўзбекистонга кўчириш ҳақида буйруқ чиқаради. Сабаб сифатида уларнинг уруш пайти босқинчиларга кўмак бергани кўрсатилади.\n“Иккинчи жаҳон уруши даврида совет ҳукумати бир миллионга яқин мусулмонни, ўз фуқароларини Марказий Осиёга, Ўзбекистон, Қозоғистон ва Урал тоғларига сургун қилади”, - дея ўша даврларни эслайди америкалик тарихчи Инжи Боуман.\nБоуман хоним Туркийда туғилиб ўсган қрим татарларидан. Унинг ота-боболари ҳозир Украина таркибида бўлмиш Қрим ўлкасида яшаган. Тадқиқотчининг айтишича, туркий халқларнинг чегара ҳудудларидан ҳайдалиши ортида аслида Сталиннинг босқинчилик сиёсати ётибди.\n“Расмий сабаб сифатида уларнинг босқинчи кучлар билан ҳамкорлик қилгани кўрсатилади. Маълумки, уруш давомида Қрим икки ярим йил нацистлар назорати остида бўлган. Аслида Сталин 1945-йилнинг феврал ойида Туркияга қарашли Қора Денгиз бўғозини босиб олиш ниятида бўлган. Шунинг учун у туркий халқларни бу ҳудуддан кўчиришга қарор қилган”, - дейди олима.\nҚрим татарлари учун сургун ҳукми кутилмаганда эълон қилинди. Тонг саҳарда аскарлар эшикма-эшик юриб барчани зудлик билан уйларини тарк этишга буюрди.\n“Тонг соат 3-4 ларда 30 минг аскар қрим татарларини кўчириш учун сафарбар этилди. Улар эшик қоқиб, ҳар бир одамга тайёрланиш учун 15-20 дақиқа вақт берди. Эркакларнинг деярли барчаси фронтда эди. Уйда, асосан, аёллар ва ёш болалар бўлган”, - дейди тарихчи.\nСталин вафот этгач, хоинликда айбланган халқларнинг деярли барчаси оқланди. Уларнинг ўз юртларига қайтишлари учун рухсат берилди. Аммо қрим татарлари учун бу орзунинг ушалиши қийин кечди. Улардан сотқинлик айби олиб ташланса ҳам, ватанларига қайтиш рухсати берилмади.\n“Ниҳоят, 1967-йилда совет ҳукумати қрим татарларига қўйилган хоинлик айбини олиб ташлаш ҳақида фармон чиқарди. Аммо уларнинг юртларига қайтишига рухсат берилмади. Ўз хоҳиши билан қайтган айримлар қайта депортация қилинди”, - дея ҳикоя қилади татар тарихчиси.\nСовет Иттифоқи қулагач, ниҳоят, қрим татарларига ҳам ўзларининг тарихий ватанларига қайтиш имкони берилди. Аммо Украинада уларни енгил ҳаёт кутмаётган эди.\n“Улар кўп қурбонликлар қилишларига тўғри келди. Чунки уларнинг аксарияти Ўзбекистонда уй ва иш жойларига эга эди. Шунга қарамай, ватанга бўлган муҳаббатлари туфайли Қримга қайтишга қарор қилишди. Бу жуда ноёб ҳодиса. Қримда улар илгари сайёҳлик имкониятлари юқори бўлган соҳил бўйларида яшаган. Аммо қайтиб келишгач, маҳаллий аҳоли уларнинг бу ҳудудларга жойлашишига йўл қўймади. Аксарияти мамлакат ичкарисига кўчишга мажбур бўлди”, - дейди Боуман.\nMore in this category: « Телефондаги қулоқлар Исломдаги оқимлар қандай тарқалган? »


Ўзбекистонда доллар курси кўтарилди – Kommers.uz\nИқтисодиёт\t17:10 | 22.10.21\n1 АҚШ долларининг расмий курси 11,02 сўмга ошган\nЎзбекистонда долларнинг расмий курси 11,02 сўмга кўтарилиб, 10 703,02 сўмни ташкил этмоқда. Бу ҳақда Марказий банк матбуот хизмати хабар берди.\nҚайд этилишича, 1 АҚШ долларининг расмий курси 11,02 сўмга кўтарилиб, 10 703,02 сўмни ташкил этган. 1 евро курси 12 минг 461,53 сўмга баҳоланиб, 13,90 сўмга кўтарилган. Шунингдек, 1 рубль 151,62 сўм этиб белгиланиб, 1,16 сўмга ошган.\nМаълумот учун, ушбу алмашув курслари 25 октябрь, душанба кунидан кучга киради.\nАввалроқ Ўзбекистонга 9 ойда хориждан қанча пул ўтказилгани ҳақида хабар берилганди.


Фаолият » Страница 62 » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Страница 62\nОЛИС ҲУДУДДАГИЛАР ҲАМ КЎЧМА БОЗОРЛАРДАН МАМНУН\nМаълумки, қишлоқ ҳудудларида нон маҳсулотлари дўконлари бўлмагани боис унга талаб юқори бўлади. Шу боис туман қишлоқларига кўчма дўконлар орқали ун сотувини йўлга қўйишга алоҳида эътибор берилмоқда.\n– Ўзбекистон Республикаси Вазирлар Маҳкамасининг 2020 йил 15 апрелдаги йиғилиши қарорига асосан карантин даврида аҳолига етказиб бериладиган ун маҳсулотларини тадбиркорлик субъектлари биржа савдолари орқали эмас, балки донни қайта ишлаш корхоналаридан тўғридан-тўғри шартнома асосида сотиб олиш тартибининг белгилангани туфайли ушбу маҳсулот таъминоти янада яхшиланди, – дейди Бош прокуратура ҳузуридаги Департаментнинг Ҳазорасп туман бўлими бошлиғи Учқун Мадраҳимов. – Ушбу тартиб жорий этилгандан буён туман қишлоқларга белгиланган жадвал режа асосида ун етказиб бериш йўлга қўйилди. Апрел ойининг ўзида шу усулда қишлоқларга 200 тоннадан ортиқ ун етказиб берилди.\nКўчма дўконлар қишлоқларга бошқа озиқ-овқат маҳсулотларини ҳам арзонлаштирилган нархларда сотилмоқда. Шунингдек, рамазон ойида кўчма дўконларда хурмо, нишолда, печак, қаймоқ каби ширинликлар ҳам сотилиши йўлга қўйилган. Бу борада Бош прокуратура ҳузуридаги Департаментнинг Хоразм вилоят бошқармаси, вилоят прокуратураси ходимлари томонидан ун ва бошқа маҳсулотлар нархининг ошишига йўл қўймаслик мақсадида доимий назорат олиб борилмоқда.\nБИЗ ЎЗИГА БЕК, САХОВАТЛИ МИЛЛАТМИЗ!\nБугун Боғот тумани ҳокимлиги билан Боғот тумани Халқ қабулхонаси мудири Қ.Нурметовлар ўксик қалбларни хурсанд қилиш учун Рамазон ойи совғаси сифатида тумандаги чин етим болаларга барча турдаги кийим-кечаклар ва озиқ-овқат маҳсулотларини уларнинг уйларига элтиб бердилар.\nЯқин ўтмишга мурожаат қилсак ҳам, ўтган аср ўттизинчи йилларидаги мудҳиш очарчилик йилларида ҳам бизнинг Ўзбекистон юртимиз минг-минглаб одамлар учун нон шаҳрига айланганини бугун яна бир бора эслайлик. Ёхуд, иккинчи жаҳон уруши йилларида халқимизнинг бағрикенглиги, болапарварлиги,бир майизни муҳтожлар билан қирқ бўлиб ейиши тилларда афсоналарга айланганига буюк тарихимиз гувоҳ!\nБугунги ушбу синовли кунларда бағрикенглик, меҳр-муҳаббат янада ошгани эса шубҳасиздир.\nБоғот туманида ҳеч ким меҳр ва эътибордан четда қолмаслигини таъминлаш мақсадида тизимли ишлар амалга оширилмоқда.\nCессияда Сирдарё вилоятидаги «Сардоба» сув омбори тўғонининг бир қисми ўпирилиши оқибатида юзага келган офатдан талафот кўрган аҳолини қўллаб-қувватлаш масаласи кўриб чиқилди.\nБИЗ СИЗ БИЛАН БИРГАМИЗ СИРДАРЁЛИКЛАР!\nХоразм вилояти Боғот туманидан Сирдарёга ёрдам карвонлари йўлга чиқди.\nБоғотлик саҳоватли, меҳр-муҳаббатли, ҳиммати баланд инсонлари бугун Сирдаё халқини қўллаб-қувватлаб тадбиркорлар, корхона, ташкилот раҳбарлари, наинки юраги тоза инсонлар ўзларининг оғзибирлигини яна бир бор намоён қилдилар.\nТуман ҳокими Ойбек Холбоев қилинган ёрдам ва хайр саховатлар учун барча Боғотликларга самимий миннатдорчилик билдириб, ёрдам карвонига қўшилишни истаган саҳоватли инсонларни, тумандаги «Бахт- ҳаракат меваси» МЧЖ биносига Сирдарёликларга тўлиб-тошиб кўмак билан келаётганларга «Сизларнинг Моҳи Рамазон ойида қилаётган савобли ишларингиз,бераётган эҳсонингиз уйингизга омад, соғлик, тинчлик ва юрак хотиржамлиги бўлиб қайтишини тилаймиз.\nСизнинг бу яхшиликларингиз ҳеч қачон унутилмайди»деб барчани янада руҳлантирди.\nРАСМИЙ МУНОСАБАТ: ҚАТЪИЙ ИНТИЗОМ ЖАМИЯТНИНГ АСОСИ\nЖорий йилнинг 2 май куни ижтимоий тармоқларда Шовот тумани «Арбеклар» маҳалласида одамлар ун олиш учун тўпланиб, ун йўқ деган мазмундаги асосланмаган, ёлғон хабар тарқалди.\nКарантин даврида Шовот туманидаги барча маҳаллаларга арзонлаштирилган савдо дўконлари ва кўчма бозорлар орқали ун маҳсулотлари белгиланган тартиб асосида етказилмоқда.\nБу борада вилоят ва туман ҳокимлиги, прокуратура, Бош прокуратура ҳузуридаги департаментнинг вилоят бошқармаси ва унинг ҳудудий бўлимлари томонидан қатъий назорат ўрнатилган.\nШовот туманига «Шовот дон» АЖ томонидан ишлаб чиқарилаётган ун маҳсулотлари биринчи қўл тамойили асосида етказилмоқда. Асосан, ҳар бир оилани эҳтиёж асосида ун билан таъминлашда маҳалла фуқаролар йиғини раиси ва маҳалла учаска нозири масъул этиб бириктирилган.\nШу ўринда фуқароларимиздан ваҳифа уйғотувчи ёлғон ахборотлар тарқатишдан ўзингиз ва яқинларингизни асрашингизни сўраймиз. Шунингдек, ҳар бир фуқаро эҳтиёжи асосида, карантин қоидларига риоя этган ҳолда маҳаллаларда ташкил этилган арзонлаштирилган савдо дўконларидан харидни амалга оширса, вирусли пандемияни ҳамжиҳатликда, оғзибирчиликда енгиб ўтишга ўз ҳиссасини қўшган бўлади.\nСИЗ БИЛАН БИРГАМИЗ БУХОРОЛИКЛАР\nБухоро вилоятида содир бўлган кучли шамол натижасида мингдан зиёд хонадоннинг электр энергияси вақтинчалик узилган эди.\nКуни кеча "Хоразм ҳудудий электр тармоқлари" акциядорлик жамиятининг бир гуруҳ ходимлари керакли техникалар ҳамда хом ашё воситалари билан бирга Бухоро вилоятига этиб келдилар.\nАйни дамларда носоз тармоқларни янгилаш ва электр симёғочларини алмаштириш ишларида бухоролик ҳамкасбларига яқиндан кўмак бермоқдалар.\nҲа, дўст қийинчилик кунларда синалади. Барчамиз бир халқ бўлиб, бир ёқадан бош чиқарсак бундай синовли кунларни енгиб ўтамиз.\nХар бир мурожаат-эътиборда\nТуман марказидан тиббиёт бирлашмасига олиб борувчи йўлнинг таъмирталаблиги тўғрисида кўплаб фуқаролар тамонидан мурожаатлар бўлмоқда эди. Куни кеча кўчага янги асфалът ётқизиш ишлари якунланди. Эндиликда мазкур кўчадан қатновчи автоуловлар, тез тиббий ёрдам машиналари ҳеч қандай қийинчиликсиз ҳаракатланиши мумкин.\nБу йўлдан ҳар куни ишга қатнайман. Бу кўчанинг таъмирталаб аҳволдалиги шу йўлдан ўтувчиларни анча қийнаб қўган эди. Туман ҳокими йўлни таъмирлаб бергани учун миннатдормиз. Текис ва равон йўлни кўриб кўзингиз қувонади,-дейди маҳаллада яшовчи Муяссар опа.\nЯнгибозор тумани ҳокимлиги ахборот хизмати\nТуманимизнинг саҳоватпеша тадбиркорлари ва фуқаролари томонидан аҳолини ижтимоий ҳимояга муҳтож, эҳтиёжманд қисмини коронавирус пандемияси даврида қўллаб-қувватлаш, уларга ижтимоий кўмак бериш мақсадида ўзларининг ҳиссаларини қўшиб келмоқдалар. Жумладан бугун "Шовот озик овкат таъминоти" хусусий корхонасига карашли "Шовот Ресторани" рахбари, М.Б.Таиров, иш бошкарувчиси Х.Бобожонов, туман ФХДЁ бўлими мудираси Н. Тоировалар 50 нафар хонадонга мўлжалланган озиқ овқат маҳсулотлари муҳтож хонадонларга, кўзи ожиз, ногиронлиги бўлган фуқароларга беминнат тарқатдилар.\nЭхтиёжманд оилаларга озиқ-овқат махсулотлари етказиб берилмоқда\nБугун вилоят прокурори Ж.Хатамов Гурлан туманида бўлиб, эхтиёжманд оилаларга озиқ-овқат махсулотлари етказиб бериш учун ташкил килинган штаб фаолияти билан танишди ва мутасадди ташкилот раҳбарларига тегишли тавсиялар берди. Шунингдек, Ж.Хатамов иштирокида “Саховат ва кўмак” умумҳалқ ҳаракати доирасида ташкил қилинган туман жамғармасидан “Эсабий” маҳалласидаги ижтимоий ҳимояга мухтож 19 та хонадон эгаларига 15 турдаги озиқ-овқат маҳсулотлари етказиб берилди.\nБоғот туманида «Саховат ва кўмак» умумхалқ ҳаракати қизғин давом этмоқда\n«Саховат ва кўмак» умумхалқ ҳаракати давлатимиз ва халқимиз қудратининг амалий намоёнига айланишига ишонаман», — деб давлатимиз раҳбари видеоселектор йиғилишида таъкидлаган эдилар. Жорий йилнинг 20 апрель куни Ўзбекистон Республикаси Президенти Ш.М.Мирзиёев видеоселектор йиғилишида “Саҳоват ва кўмак” умумхалқ ҳаракатини ташкил этиш бўйича топшириқ берган эдилар.\nБугун Боғот туманида Президентимиз топшириқлари бўйича ўта ночор ва ёрдамга муҳтож 1070 та оилаларга 13турдаги озиқ-овқат маҳсулотлари тарқатилди. Боғот тумани ҳокими Ойбек Холбоев шахсан ўзи маҳаллалар кесимида кам таминланган, эҳтиёжманд оилалар сонини таҳлил қилиб ўрганди ва 1070 та ёрдамга муҳтож оилаларга 196та тадбиркорлик субъектлари беркитилди. Бундан кўзланган асосий мақсад, озиқ-овқат маҳсулотларига эҳтиёжманд оилалар аниқланиб, уларга «Саховат ва кўмак» умумҳалқ ҳаракати доирасида ёрдам кўрсатишдир. Бугун умумхалқ ҳаракати доирасидаги тадбирда туманимизнинг Ёшлар Иттифоқи етакчилари волонтёрлик қилишмоқда.\n"Саховат ва кўмак" умумҳалқ ҳаракати доирасида Боғот тумани жамғармаси озиқ-овқатларини Қораёнтоқ қишлоғида яшовчи 55 та ижтимоий ҳимояга муҳтож, эҳтиёжманд оилаларга 13 хил турдаги озиқ-овқат маҳсулотларини ҳоким ўзи бориб берди.\nХулоса ўрнида айтадиган бўлсак, инсондан меҳр-мурувват яхшилик қолади. Синовли кунларда барчамиз бирлашиб елкама-елка ҳаракат қилсак, барчасини енгиб ўтамиз. Бу каби саховат тадбирлари туманимизнинг барча сектор раҳбарлари томонидан мунтазам ўтказиб келинмоқда. Зеро, халқни рози қилиш, ҳар бир раҳбарнинг биринчи вазифасига айлангани учун одамлар синовларни енгиб, ҳар бир қилинаётган ёрдамлардан рози бўлмоқда.\n1 ... 58 59 60 61 62 63 64 65 66 ... 124


Грузияда вазият тобора кескинлашиб бормоқда.\nАйни дамда шаҳар кўчаларида 20 мингга яқин одам Эдуард Шеварднадзе истеъфосини талаб қилиб, норозилик намойишида иштирок этмоқда.\nКремл матбуот бўлими тарқатган хабарга кўра, Россия Президенти Владимир Путин ва Грузия раҳбари Эдуард Шеварднадзе мамлакатда рўй бераëтган сиëсий аҳволни муҳокама қилган.\nГрузия Президенти Эдуард Шеварднадзе мамлакат Парламентига сайловлар давомида хатолар юз берганини тан олди, аммо мухолифатчи кучлар талабини бажаришни рад этиб, аксинча уларни яна бир бор музокаралар олиб боришга чақирмоқда.\n- Мен ўзимни оқламоқчи эмасман, аммо мухолифатчи кучлар билан музокаралар ўтказиш ташаббуси билан биринчи бўлиб биз чиқдик. Ўшанда биз намойишчилар тўпланган майдонга чиқиб, йиғилганларга айтмоқчи бўлган гапларимизни айтганмиз. Биз яна бир бор музокаралар олиб боришга чақирмоқдамиз. Мен бутун Грузиянинг биз музокаралар тарафдори эканлигимизни билишини истардим, - деди Грузия Президенти.\nМухолифатчилар етакчиси Саакашвили эса норозилик намойишчилари ҳукумат биноларига зарар етказиш ниятида эмаслигини таъкидлаган.\nПолиция ва Ички Ишлар ходимлари , нозорилик намойиши зўравонликларсиз ўтказилса, унда бундай ҳаракатларга қаршилик кўрсатмаслигини қайд этган.


Исроил Ҳамаснинг юқори мартабали асосчисини ҳибсга олди - Bugun.uz\nИсроил Ҳамаснинг юқори мартабали асосчисини ҳибсга олди\n11:37 | 03-01-2022\nИсроил полицияси Ҳамаснинг юқори мартабали амалдорини терроризмни тарғиб қилганликда айблаб, ҳибсга олди. Бу ҳақда «World Israel News» хабар берди.\nФото: «Middle East Monitor»\nМаълум қилинишича, мазкур айблов Хамас асосчиларидан бири Ҳасан Юсуфга тегишли бўлиб, у Ҳамаснинг Яҳудия ва Самариядаги раҳбарларидан бири ҳисобланади. Исроил полицияси 2 январь куни террорчилик ташкилотини қўллаб-қувватлаганлик бўйича олиб борилган тергов якунланганини эълон қилган. Бу ҳафта ҳарбий прокуратура унга қарши айблов хулосасини эълон қилади.\nТаъкидланишича, Юсуф 13 декабрь куни сўроқ қилиш учун қўлга олинган ва тергов ҳаракатларини якунлаш учун ҳибсга олиш муддати узайтирилган. Мазкур терговга Исроилнинг Қуддус шаҳрида 21 ноябрь куни фаластинлик экани айтилган номаълум эркакнинг отишма содир этгани сабаб бўлган.\n«The Jerusalem Post» хабарига кўра, ҳужумчи 42 ёшли фаластинлик Фади Абу Шкҳейдам бўлиб, Ҳамаснинг аъзоси сифатида танилган. Ҳодиса оқибатида 1 нафар исроиллик ҳалок бўлган, 3 киши яраланган, ҳужумчи эса зарарсизлантирилган. Ҳолат юзасидан Исроил бош вазири Нафтали Бенет Қуддус ҳудудида ҳарбий тайёргарлик даражасини ошириш бўйича кўрсатма берган.\nАввалроқ Фаластиндаги Ҳамас гуруҳини қайси давлат молиялаштириши маълум бўлганди. Шунингдек, Исроил фаластинликларни кузатиш тизимини ишга туширгани ҳақида хабар берилган.


19.02.2018 20:28 0 2179\nМеҳнат кодексининг 65-моддасига мувофиқ, ишсизлик нафақаси ишсиз деб эътироф этилган шахсга у иш қидираётган шахс сифатида маҳаллий меҳнат органида рўйхатдан ўтган кундан эътиборан тайинланади. Қарамоғида учтагача киши бўлган, ўттиз беш ёшга тўлмаган ишсиз эркакка ишсизлик нафақаси у ҳақ тўланадиган жамоат ишларида Ўзбекистон Республикаси Вазирлар Маҳкамаси томонидан белгиланадиган тартибда иштирок этган тақдирда тайинланади. Ишсиз шахснинг нафақа олиш ҳуқуқи у иш қидираётган шахс сифатида рўйхатдан ўтган пайтдан бошлаб кечи билан ўн биринчи кундан эътиборан кучга киради.\n*ишдан ва иш ҳақидан (меҳнат даромадидан) маҳрум бўлган ёки узоқ (бир йилдан ортиқ) танаффусдан кейин меҳнат фаолиятини қайта бошлашга ҳаракат қилаётган шахсга ўн икки ойлик давр мобайнида йигирма олти календарь ҳафта;\n*илгари ишламаган ва биринчи марта иш қидираётган шахсга эса ўн уч календарь ҳафта мобайнида тўланади.\nДавлатимизда ишсизлик нафақаси миқдори қанча?\nЎзбекистон Республикасининг «Аҳолини иш билан таъминлаш тўғриси»даги қонунга мувофиқ ишдан ва иш ҳақидан (меҳнат даромадидан) маҳрум бўлган тақдирда, ишсизлик нафақаси олиш ҳуқуқига эга бўлган шахсларга олдинги иш жойидаги ўртача иш ҳақининг эллик фоизи миқдорида, аммо қонун ҳужжатларида белгиланган энг кам иш ҳақидан оз бўлмаган ва нафақани ҳисоблаш пайтида Ўзбекистон Республикасида таркиб топган ўртача иш ҳақидан ортиқ бўлмаган миқдорда ишсизлик нафақаси тўланади.


Россияда меҳнат қилаётган ўзбекистонлик ишчи мигрантлар $2400 га суғурта қилинади - Фарғона.Ру ахборот агентлиги\nРоссияда меҳнат қилаётган ўзбекистонлик ишчи мигрантлар $2400 га суғурта қилинади\n10.07.2018 14:51 msk\n“Мир” картаси. Proufu.ru сайти фотоси\nРоссияда ишлайдиган ўзбекистонлик ишчи мигрантларга «Мир» картаси ва 150 минг рубль ($2400)дан иборат махсус дастур тақдим этилади. Бу ҳақда Ўзбекистон Молия вазирлигининг расмий сайтида хабар берилган.\nЎзбекистон молия вазири Жамшид Қўчқоровнинг МДҲ молиявий банк кенгаши (МБК) вакиллари билан бўлган учрашувида мазкур дастур муҳокама қилинди. Учрашувда томонлар савдо-иқтисодий, технология, шунингдек, бозор суғуртаси соҳасида ҳамкорлик қилиш масалаларини муҳокама қилдилар.\n«Мигрантларни молиявий-ижтимоий қўллаб қувватлаш учун турли суғурта дастурлари кўзда тутилган, жумладан, мигрантнинг Россияга келиши билан унга 150 минг рублли тиббий суғуртани ўз ичига олган «Мир» картаси очилади. Дастурлар Ўзбекистон банклари билан ҳамкорликда амалга оширилади. Шунингдек, мигрантлар учун ахборот марказлари ташкил этилади», - деди МБК президенти, «Солидарность» тижорат банки директорлар кенгашининг раиси Вадим Кумин.\nБу дастур мигрантлар учун нега пулга тушиши ҳозирча номаълум.\nҲозирги пайтда Россияда меҳнат фаолиятини юритмоқчи бўлган мигрант ихтиёрий тиббий суғурта (ДМС)га эга бўлиши керак. Бусиз у РФ ҳудудида ишлай олмайди. Патент олишда расмийлаштириладиган мазкур тиббий суғуртанинг нархи 4000 рублни ташкил этади.\nҲисобларга кўра, 32 миллионли аҳолига эга Ўзбекистон ташқарисида 3 миллион одам (ишга яроқли одамларнинг деярли учдан бир қисми) меҳнат қилади. Улардан таҳминан 1,7 миллиони Россияда ишлайдилар.\nШавкат Мирзиёев Ўзбекистон президенти бўлганидан кейин ўзбек ҳукуматининг меҳнат мигрантларига муносабати буткул ижобий томонга ўзгарди. Ташқи меҳнат миграция агентлигида қайддан ўтган мигрантлар учун 1 апрелдан бошлаб темир йўл ва авиа чипталар учун 20 фоизли чегирма тақдим этила бошланди. Шунингдек, ҳукумат четга ишлагани кетаётган фуқаролар учун йилда бир марта чипта учун 300 минг сўм ($37) ёрдам пули берадиган бўлди. Меҳнат вазирлиги чет эллардаги бўш иш ўринлари ҳақида эълонларни фаол чоп этмоқда, мамлакатда четга чиқиб меҳнат қиладиган фуқароларга ёрдам берадиган марказлар очилмоқда.


ИШЛАБ ЧИҚАРИШ ХОРИЖИЙ САРМОЯ ҲИСОБИГА КЕНГАЙДИ\nАҳамиятлиси, тегишли лойиҳанинг самарали амалга оширилиши натижасида корхонада ишлаб чиқариш ҳажми сезиларли ошди. Эндиликда мавжуд қувват йилига 12 минг тоннадан зиёд микрокальцит тайёрлаш даражасига етди.\n- Маҳсулдорликни оширишга катта миқдордаги хорижий сармояни ўзлаштириш эвазига эришдик, - дейди корхона иш бошқарувчиси Жамшид Рўзиев. - Ишлаб чиқаришга қарийб 456 минг доллар қийматида инвестициялар йўналтирилди. Хориждан тош майдалайдиган замонавий тежамкор ускуналар, хом ашё ташувчи юк машиналари харид қилинди. Ҳозирги пайтда тегишли қувватдан тўлалигича фойдаланиш ҳаракатидамиз. Ўтган йилдан эътиборан ички бозор билан кифояланмай, маҳсулотни экспорт қилишга ҳам киришдик. Қирғизистон ва бошқа мамлакатларга салмоқли ҳажмда микрокальцит етказиб беришнинг уддасидан чиқдик. Жорий йилда ҳам шу йўналишда фаол иш олиб боришни мақсад қилганмиз.\nМутасаддининг сўзларига кўра, яқин истиқболда мажмуа қошида янги маҳсулот - сувли эмульсион бўёқлар ишлаб чиқариш лойиҳасини амалга ошириш режалаштирилган. Бунинг учун амалий ишлар бошлаб юборилган. Ишбилармон маҳсулотни реализация қилиш борасида муаммога дуч келмайди. Боиси, ушбу қурилиш материалига ички ва ташқи бозорларда талаб катта.


Ажойиб сюжетга эга экани билан томошабинда қайта ва қайта кўриш истагини уйғотувчи 14 турк сериали - Daryo\n18:51, 17.10.2021 29265\nАктёрлар маҳорати, ўзига хос сюжет ва операторлик иши билан томошабинларни экран қаршисига михлаб қўйиши мумкин бўлган сериаллар ҳақида маълумот бериб ўтамиз.\n«Қора-оқ севги» (2017–2018)\nIMDb рейтинги — 8,1\nОдамлар ҳаётини сақлаб қоладиган муваффақиятли шифокор қиз бошқалар жонини олишдан тап тортмайдиган йигит билан танишади. Тасодифан йўллари кесишган бошқа-бошқа оламга мансуб икки ёш ўртасида вақт ўтиши билан севги аланга ола бошлайди. Улар шунчалик бир-биридан фарқли эканидан бир қарашда муносабатлари узоққа бормайдигандек туюлади. Аммо ҳаммаси бошқачароқ бўлиб чиқади.\n«Ада масали» ( 2021)\nIMDb рейтинги — 8,2\nҲазиран исмли қизга, у ишлайдиган ташкилотдан Ададаги бадавлат кимсанинг ерини ўзлаштириш вазифаси юклатилади. Бунинг уддасидан чиқишига бироз қолганида зиёфатлардан бирида ўзи билмаган ҳолда ўша йигит билан танишиб қолади. Уларни нима боғлаб турганини ҳатто хаёлига ҳам келтиролмаган жуфтлик бир-бирига ошиқ бўлади. Аммо кунлардан бир кун қизнинг нима учун Адага келгани ва мақсади нима экани фош бўлади.\n«Тонг қуши» (2018–2019)\nIMDb рейтинги — 7,4\nСанем исмли қиз молиявий аҳволини яхшилаш учун опаси ишлайдиган реклама агентлигига ишга киради. Очиқкўнгил, самимий қаҳрамон фаолият юритаётган агентлик раҳбарини яхши кўриб қолади. Бир-бирига кўнгил қўйган жуфтлик қизиқарли воқеаларни бошдан кечиради. Томошабинлар 51 қисмдан иборат сериални кўриш давомида бахтга эришиш осон бўлмаслиги, кўп синовларга дуч келиш мумкинлигига амин бўлади.\n«Маликам, менга қара» (2016–2017)\nIMDb рейтинги — 7,7\nКичик шаҳарчадан Истанбулга кўчиб келган қиз ўзи ишга кирган корхона раҳбари билан тортишиб қолиш орқали танишади. Бир-бирига кўнгил қўйган жуфтлик ижтимоий келиб чиқиши турли экани сабаб узоқ вақт бирга бўла олмайди.\n«Қурилиш: Усмон» (2019)\nIMDb рейтинг — 7,9\n«Қурилиш: Усмон» сериали «Тирилиш: Эртуғрул»нинг сиквели. Унда жасур Усмоннинг бошқарув даври ўз аксини топган. Сериалда унинг нафақат фаолияти, балки яқинлари билан муносабатлари ҳам ўзига хос тарзда кўрсатиб берилган. Қолаверса, мухлислар томоша қилиш давомида севгининг қанчалик муҳим экани, инсоннинг ҳаётга бошқа назар билан қарашга ундашига гувоҳ бўлади.\n«Жасур ва гўзал» (2016–2017)\nIMDb рейтинги — 7,1\nМуваффақиятга эришган бизнесмен йигит оиласининг аламини олиш учун кичик шаҳарга боришга қарор қилади. У ерда гўзал ва ақлли қизни яхши кўриб қолади. Қиз ҳам унга нисбатан айни туйғуларни ҳис қилади. Аммо тасодифан йигит севгилисининг қасос олиш учун келган кишининг қизи эканини билиб қолади.\nМазкур сериалнинг сюжети ҳам «Жасур ва гўзал»никига ўхшаб кетади. Болалигидан отасининг қасосини олишни дилига тугиб катта бўлган йигит бунинг учун ҳамма режаларини шай қилиб қўяди. Эндигина ишга киришаман деганида ўзи билмаган ҳолда бир қизга ошиқ-у мубтало бўлиб қолади. Кейинчалик ўша қиз бир вақтлар отасига ёмонлик қилган кишининг дилбанди экани маълум бўлади. Шундан кейин энг қизиғи бошланади.\n«Ватаним сенсан» (2016–2018)\nВоқеалар ривожи мамлакат учун осон бўлмаган даврга тўғри келади. Сериалнинг бош қаҳрамони бўлган ҳарбий ва унинг содиқ рафиқаси бир-бири билан ажрашишга мажбур бўлади. Хизмат вазифаси билан оиласидан узоқда бўлган ҳарбийнинг яқин дўсти унинг рафиқасига кўз олайтира бошлайди.\nIMDb рейтинги — 9,1\nАввалроқ суд экспертизасида фаолият юритган қаҳрамон Альцгеймер касаллиги туфайли нафақага чиқишга мажбур бўлади. Шундан кейин у тасаввур қилиб бўлмайдиган даражадаги ишларга қўл ура бошлайди. Сериалнинг ҳар бир қисмида раҳм-шафқат нималигини билмайдиган қарияга дуч келган қурбонлар ҳақида ҳикоя қилинади.\nIMDb рейтинги — 7,8\n«Фи, Чи, Пи» Азра Кохеннинг асари асосида суратга олинган. Уч қисмдан иборат сериалдаги воқеалар тўсатдан ўз севгисини топган ёш балерина қиз атрофида рўй беради. Гўёки шундан кейин изига тушиши керак бўлган қизнинг ҳаёти аксинча остин-устин бўлиб кетади.\n«Ҳаёт қўшиғи» (2016–2017)\nСериалда алоқалари йўқолиб кетмаслиги учун болалигида бир-бири билан қуда бўлишга сўз берган дўстлар ҳақида ҳикоя қилади. Фарзандлари вояга етганидан кейин оталарининг ниятини хабар топади ва ҳаётларини ўзлари хоҳлагандек қуриш учун қўлидан келган ҳамма нарсани қилади.\n«Ўлимга қадар» (2017)\nIMDb рейтинги — 7,2\nСериалдаги бош қаҳрамон бир қизга ошиқ-у мубтало бўлиб қолади. Уларнинг тўйи куни қизнинг отаси вафот этади ва унинг ўлимида бўлажак куёв айбланади. Шундан кейин йигит умрининг 11 йилини қамоқхонада ўтказади. Агар жозибали адвокат қиз ёрдамга келмаганида озодликка чиқишини яна узоқ вақт кутишига тўғри келарди. Қиз уни айбсизлигини исботлаб, қаҳрамонни ўзига мафтун қилишнинг ҳам уддасидан чиқади.\nIMDb рейтинги — 8,4\n«Сукунат»да қийин вазиятда қолган 4 нафар дўстлар ҳақида ҳикоя қилади. Озодликдан маҳрум қилинган йигитлар у ерда кўплаб қийинчиликларни бошдан кечиради. Қамоқдан чиққанидан кейин эса дўстлигини давом эттира олмаслигини тушуниб етади ва йўллари айро бўлади. Аммо бир кун келиб тақдир уларни яна учраштиради.\n«Тақдир ўйини» ( 2021)\nIMDb рейтинги — 7,5\nТуркиялик қиз албаниялик йигитга турмушга чиқади. Аммо вақт ўтганидан кейин йигит унга Туркия фуқаролигини олиш учунгина уйлангани маълум бўлади. Шунга қарамай, у севгиси учун курашишга аҳд қилиб, йигит фаолият юритадиган фирмага ишга киради. Ўзи билмаган ҳолда фирманинг янги раҳбарига ошиқ бўлиб қолади, йигит ҳам унга нисбатан айни туйғуларни ҳис қилади.\n19:23 Бугун 1351\n19:07 Бугун 2055\n18:52 Бугун 3374\n18:37 Бугун 9814\n23:11, 05.12.2021 74251\n23:45, 05.12.2021 70830\n10:36 Бугун 67785\n16:42, 04.12.2021 61798


03:40 / 10.01.2018\nЖумладан, Солиқ маъмуриятчилиги ва назоратини ташкил этиш тартиби ва методологиясини тубдан такомиллаштириш, ушбу тизимни илғор халқаро стандартлар талабларига мувофиқлаштириш юзасидан Норматив-ҳуқуқий ҳужжат лойиҳаси ишлаб чиқилади. Лойиҳа билан Солиқ қонунчилигини такомиллаштириш концепцияси тасдиқланади. Концепцияда, хусусан, 2018 йил 1 майгача Солиқ кодексининг янги таҳрирдаги лойиҳасини ишлаб чиқиш назарда тутилган.\nБожхона қонунчилигини тубдан такомиллаштириш, ушбу тизимни илғор халқаро стандартлар талабларига мувофиқлаштириш учун Норматив-ҳуқуқий ҳужжат лойиҳаси ишлаб чиқилади ва бу лойиҳа билан Божхона қонунчилигини такомиллаштириш концепцияси тасдиқланади. Концепцияга кўра, 2018 йил 1 мартгача Божхона кодексининг янги таҳрирдаги лойиҳасини ишлаб чиқиш белгиланмоқда;


Томскдаги ёнғин сабабчиси бўлган хитойлик аёл қамоққа олинди - Darakchi\nТомскдаги ёнғин сабабчиси бўлган хитойлик аёл қамоққа олинди\nДУНЁ 05.02.2020, 19:38\nТеглар: Томск, ёнғин\nТомскдаги фожеада 11 нафар ўзбекистонлик фуқаро ҳалок бўлгани ҳақида аввал хабар берган эдик. Мазкур ёнғин сабабчиси дея гумонланаётган “Грин Вуд” фирмаси директори, Хитой фуқароси Сунъ Анъни экани маълум бўлди ва у эҳтиёт чораси сифатида қамоққа олинди. Бу ҳақда Интерфакс нашр хабарига асосланиб Соф.уз маълум қилди.\nҚайд этилишича айни вақтда Хитойлик тадбиркор аёлнинг адвокатлари уни қамоққа олинишига эътироз билдириб судга мурожаат қилган.\nГумонланувчини 25 январь куни Томск шаҳридаги меҳмонхоналарнинг бирида ушланган ва 27 январдан қамоққа олинган.\nМаълумот учун: Ўзбекистон Республикаси Президенти Шавкат Мирзиёев кўрсатмасига асосан ёнғин сабабларини ўрганиш, жабрланганлар ва ҳалок бўлган фуқароларнинг оила аъзоларига ёрдам кўрсатиш мақсадида Ҳукумат комиссияси тузилди ва воқеа жойига етиб борди.\nTомск вилояти, Aсиновский тумани, Причулимский қишлоғида содир бўлган ёнғин содир бўлгани ва унда Ўзбекистон фуқаролари ҳалок бўлгани ҳақида аввал хабар берган эдик. Фожиа оқибатида ишчилари...


Россия Бишкекда наркополициянинг ўқув марказини яратиши мумкин\n20:58 / 14.12.2015\nРоссия Қирғизистон пойтахти Бишкекда Марказий Осиё давлатлари наркополициячиларини ўқитиш марказини яратиши мумкин. Бу ҳақда Россия наркотикларни назорат қилиш федерал хизмати бошлиғи Виктор Иванов маълум қилди, деб хабар бермоқда РИА “Новости” ахборот агентлиги.\n“Қирғизистон наркотикларни назорат қилиш давлат хизмати билан унинг негизида Марказий Осиё давлатлари аксилнаркотик бошқармалари ходимларини ўқитиш марказини яратиш масаласи кўриб чиқилмоқда. Бу марказ функцияларини минтақадаги бошқа давлатлар, Афғонистон, Покистон ва Эрон аксилнаркотик бошқармалари ходимларига татбиқ қилиш салоҳияти мавжуд”, деб айтди Иванов Россия ҳукумати комиссияси йиғилишида.\nИвановнинг айтишича, лойиҳани Россия томонидан Қирғизистон наркотикларни назорат қилиш давлат хизматига кўрсатилаётган кўмак дастурининг учинчи босқичида молиялаштириш режалаштирилмоқда. Марказ ўқитувчилари ва инструкторлари сифатида Россия наркотикларни назорат қилиш федерал хизмати ходимларидан фойдаланиш ва ўқитишни Россия методикалари бўйича олиб бориш мўлжалланмоқда.


Терма жамоа бугун “Жар”да машғулот ўтказади / CHAMPIONAT.asia\nТерма жамоа бугун “Жар”да машғулот ўтказади\nБугун миллий терма жамоамизнинг деярли тўлиқ таркибда машғулот ўтказиши кутилмоқда.\nЎтган ҳафтанинг дам олиш кунлари хориж чемпионатларида ички биринчилик ўйинлари давом эттирилди ва бунда легионерларимиз ҳам майдонга тушишди. Легионерларнинг баъзилари Тошкентга етиб келишган бўлса, қолганлар бугун келишади.\nКеча терма жамоа аъзолари “Бунёдкор” спорт мажмуасида тикланиш машқларини олиб боришди. Машқлар куннинг биринчи ярмида бўлиб ўтди. Футболчилар асосан бассейнда сузишди, шунингдек, сауна қабул қилишди. Бугундан эса яна тўп билан ишлаш давом этади. “Жар” стадионида ўтказиладиган машғулот соат 17:00да бошланади. Яна бир гап. Футболчиларимизнинг кайфияти ҳам, соғлиги ҳам жойида. Ҳеч кимни жароҳат безовта қилаётгани йўқ.


Беларуслик спортчи мамлакатга қайтмоқчи эмас. У сиёсий бошпана сўрамоқда | Qalampir.uz\nБеларуслик спортчи мамлакатга қайтмоқчи эмас. У сиёсий бошпана сўрамоқда\nСпорт\t03 Август 12:23 2625\nБеларусь Республикаси номидан Токио Олимпиадасида иштирок этган Кристина Тимановская ўзига нисбатан бўладиган босимлар сабабли. Мамлакатга қайтмоқчи эмас ва унинг турмуш ўртоғи аллақачон Беларусни тарк этиб, Киев шаҳрига жўнаб кетган. Бу ҳақда “Sports.ru” нашри маълум қилди.\nГап шундаки, аввалроқ Тимановская Беларусь спорт амалдорларини танқид қилган. Бунинг сабабини эса бир нечта кучли спортчилар раҳбарларнинг хатолари туфайли Олимпия ўйинларида қатнаша олмагани билан изоҳлаган.\nТимановскаянинг таъкидлашича, шифокорлар уни текширмаган. Спортчи Халқаро Олимпия Қўмитасини уни тушунишга чақирди.\n“Мен ХОҚдан ёрдам сўрайман, менга босим ўтказилди ва улар менинг розилигимсиз Япониядан олиб чиқмоқчи бўлишди. Мен ХОҚдан бу масалага аралашишни сўрайман. Мен Беларусда қамоққа тушишдан қўрқаман, ўз хавфсизлигимдан хавотирдаман”, дея ёзган Тимановская.\nХОҚнинг хабарига кўра, Тимановская полицияга мурожаат қилган ва аэропорт меҳмонхонасида тунаган.\nМаълумот ўрнида, Тимановскаянинг ўзига Европанинг бир қанча давлатлари сиёсий бошпана таклиф қилган. Франция ташқи ишлар вазирлиги Тимановскаяга сиёсий қочқинлик мақомини беришга тайёр эканлигини маълум қилган.\nШунингдек, жорий йилнинг 29 июль куни Беларусь Президенти Александр Лукашенко спортчи ва мураббийларни танқид қилган эди.\nЕнгил атлетика Беларусь Кристина Тимановская Сиёсий бошпана Сиёсий босим\n20 Сентябрь 18:17 55221\n19 Сентябрь 18:13 38957


Тошкентда велосипедчилар учун йўлаклар барпо этилади | Uzbekistan Today\nБош саҳифа / Социум / Тошкентда велосипедчилар учун йўлаклар барпо этила...\nТошкентда велосипедчилар учун йўлаклар барпо этилади\nТез кунларда Ўзбекистон пойтахтида велойўлаклар барпо этилади. Бу ҳақда Uzbekistan Today мухбирига ИИВ Йўл ҳаракати хавфсизлиги бош бошқармаси (ЙҲХББ) вакили хабар берди.\nСуҳбатдошнинг сўзларига кўра, ЙҲХББ барча туман ҳокимликларига велосипед йўлакларини ташкил этиш таклифини жўнатган. У, шунингдек, молиявий муаммолар бўлмаслигини ва барча зарур маблағлар ажратилишини ҳам қайд этиб ўтди.\n«Йўл ҳаракатида пиёдалар, автомобиль ҳайдовчилари билан бирга велосипедчилар ҳам иштирок этишади, шу сабабдан ҳам биз юқоридаги таклиф билан чиқдик. Ҳозир ҳокимликлар дизайн ва лойиҳалаштириш институтлари билан ҳамкорликда бу жабҳа ривожланган давлатлар тажрибасини ўрганиб чиқишаяпти», – деди у.\nБиринчи навбатда, бу амалиёт пойтахтда жорий этилади, кейин бўлса мамлакатнинг бошқа йирик шаҳарларида ҳам амалга оширилади. Велойўлакларнинг аниқ барпо этилиши вақти ҳозирча маълум эмас.


Россия прокуратураси Абдулазиз Бойматов ўғирланганини тан олди\nРоссиянинг Свердловск вилояти прокуратураси шу йилнинг апрель ойида бедарак ғойиб бўлган Ўзбекистон фуқароси Абдулазиз Бойматов ўғирлаб кетилган, деган хулосага келди ва шу асосда жиноят иши қўзғади.\nБироқ, қизиғи шундаки, А.Бойматов вилоятнинг Нижнесергинск тумани криминал милициясидан вилоят миграция бошқармаси ходими ҳамроҳлигида Екатеринбургга олиб кетилгандан сўнг ғойиб бўлган.\nЎзбекистонда диний эътиқоди учун таъқиб қилинган ва Россияда бошпана топишга уринган А.Бойматов 25 апрель куни Нижнесергинск тумани криминал милицияси бошлиғи чақириғи билан туман ички ишлар бошқармасига борган. У ерда ўзини Россия Федерал миграция хизмати ходими, деб таништирган шахс томонидан сўроққа тутилган, барча ҳужжатлари олинган ва кейин миграция хизмати ходими билан Екатеринбургга олиб кетилган. Милиция биноси остонасида у билан хайрлашган яқинлари ўшандан буён А.Бойматовни кўргани йўқ.\nШу вақтга қадар барча мурожаатларни жавобсиз қолдириб келаётган Россия ҳуқуқ-тартибот органлари энди А.Бойматов ўғирлаб кетилган, деб маълум қилмоқда.\n“Бойматов А.М. 2007 йил 25 апрель куни шахси аниқланмаган кишилар томонидан Нижнесергинск тумани ички ишлар бошқармасига чақирилган ва шундан сўнг номаълум томонга олиб кетилган... Текширув натижасида Свердловск вилояти ҳуқуқ-тартибот органлари ходимларининг Бойматовнинг бедарак ғойиб бўлишида алоқаси бор экани ўз тасдиғини топмади”, - дейилади Свердловск вилояти прокуратурасининг “Фуқаровий кўмак” инсон ҳуқуқларини ташкилотига йўллаган расмий жавоб хатида.\nТабиий, бу ўринда, милицияга алоқаси бўлмаган номаълум шахслар қандай қилиб туман милицияси биносида А.Бойматовни сўроқ қилди ва туман милицияси биносидан уни етаклаб чиққан ҳамда Екатеринбургга кетган миграция хизмати ходими ким эди, каби кўплаб саволлар туғилади. Энг қизиғи, А.Бойматов йўқолгани ошкор бўлгандан бир кун ўтиб Наманган вилоят ички ишлар бошқармаси расмийси А.Бойматовнинг расман Ўзбекистонга экстрадиция қилинганини тасдиқлаган эди.\n“Бойматов Ўзбекистонга экстрадиция қилиняпти. У Наманганга олиб олиб келинади. Аммо, ҳозир Тошкентга келдими-йўқми, ҳали номаълум, бу ҳақда Россия томони бизга хабарнома жўнатгани йўқ. Бунақа экстрадиция қилинаётганлар кўп ҳозир”, - деган эди Наманган вилояти ИИБ вакили.\nДарвоқе, “Озодлик” таҳририятида Наманган вилояти ИИБнинг А.Бойматовни Ўзбекистонга экстрадиция қилишни сўраб, Свердловск прокуратурасига юборган сўровномаси нусхаси бор.\nБу ҳужжатлар, қолаверса, яқинлари ва ҳуқуқий ҳимоячилари сўзлари А.Бойматов Россия ҳуқуқ-тартибот идоралари томонидан Ўзбекистонга бериб юборилганини тасдиқлайди. Аммо Свердловск вилояти прокуратураси у ўғирлаб кетилганини билдирмоқда ва бундай хулосаси асосларини изоҳлаб беришдан бош тортмоқда.\n“Фуқаровий кўмак” ташкилотининг марказий осиёлик сиёсий қочқинлар билан ишлаш дастури раҳбари Елена Рябинина бу воқеа Россия ҳуқуқ-тартибот идораларининг Ўзбекистон махсус хизматлари билан ҳамкорликда ишлаши ва кўп ҳолларда ўзбекистонлик сиёсий қочқинларнинг ўғирлаб кетилишига имкон яратиб беришига далил эканини айтади.\n“Бу ўғирлаш мақсадида фуқарони алдашнинг яққол намунасидир. Гарчи Шанхай ҳамкорлик ташкилоти ёки бошқа тартибдаги келишувлар доирасида ҳамкорлик бўлган тақдирда ҳам Ўзбекистон Миллий хавфсизлик хизмати Россия ҳудудида россиялик ҳамкасблари ҳамроҳлигисиз ҳаракатланиши ҳар қандай ҳуқуқий нормаларнинг ўта қўпол равишда бузилишидир”, - деб ҳисоблайди Елена Рябинина.\nУ ўтган ой ўрталарида Москва вилоятида Ўзбекистон МХХ ходимлари томонидан тўхтатилган ва номаълум томонга олиб кетилган ўзбекистонлик Муҳаммадсолиҳ Обутов, ундан сал аввал экстрадицияси тўхтатиб қолинган Дилшод Қурбонов ҳолатини тилга олди.\n“Аммо, афсуски, шу тариқа сирли ва яширин йўллар билан Ўзбекистонга бериб юборилган фуқролар сони ортмоқда ва биз ҳанузгача бу борада бирор аниқ маълумотга эга эмасмиз, - дейди Е.Рябинина. - Биргина расмий маълумот, Россия Федерал миграция хизмати 2006 йилнинг дастлабки уч ойида Ўзбекистонга 19 киши бериб юборилганини билдирган эди. Аммо уларнинг исм-шаърифи ва нимада айблангани ҳақида ҳеч қандай маълумот йўқ. Энг қизиғи, аслида уларни Россия Бош прокуратураси экстрадиция қилиши ёки энг камида бундан хабардор бўлиши керак. Бош прокуратура эса бу борада бизда маълумот йўқ, деб жавоб берди. Кўряпсизми, ҳеч шубҳа йўқки, улар ҳам худди А.Бойматов каби ўғирлаган ва экстрадиция эмас, депортация сифатида расмийлаштирилган, менимча. Мана энди Россия ҳуқуқ-тартибот идоралари Ўзбекистон махсус хизмати бу ерда бемалол ўз одамларини ўғирлаши мумкинлигини тасдиқловчи шармандали ҳужжатни бизга йўллашгача бориб етди”.\nЎтган бир ярим йил ичида Россия ҳуқуқ-тартибот идоралари ўз юртида диний экстремистик фаолиятда айбланган 400га яқин хориж фуқаросини экстрадиция қилди. Бу ҳақда ўз вақтида баёнот берган Россия ички ишлар вазири Рашид Нургалиев эстрадиция қилинганларнинг шахси ва қайси давлат фуқароси экани ҳақида ҳеч қандай маълумот бермаган эди. Россиялик инсон ҳуқуқлари фаоллари бу 400 шахс ичида ўзбекистонликлар кўпчилик эканини тахмин қилмоқда.


Ёдгор Саъдиев: “15 йиллик хизматдан қайтган аскарга ўхшайман!” | www.Voydod.net\njonibek0981, EskiNishon, kuzya6006, armani0033, CraZik, aa62-3654337, bayer_04, ortiqn9, Mirzoakram, 992928816096, elektron, Urgut, nado1997, XaMMeC, nusrat_0091, DalerMusic, Жалил91, Farruh_98, BlackJuan, milan, CarlosNuby, UQDouglasEa, LatinaBoigoum, HenryHow, 888886508, Anthonyfieli, DavidVeste, Nikollneem, Garthwal, Inom_Sultan2105, JAYMS-BOND, [Полный список]\nЁдгор Саъдиев: “15 йиллик хизматдан қайтган аскарга ўхшайман!”\nKo'rildi: 386 | Bo'limi: |\nЎзбекистон халқ артисти Ёдгор Саъдиев кўпчиликда жуда жиддий инсондек таассурот уйғотади. Аслида эса, актёркамтарин, хушфеъл ҳамсуҳбат. Ҳазилкашлигини ҳам алоҳида эътироф этишни истардим! Бугунги суҳбатни ўқишасносида таърифимиз ноўрин эмаслигига ўзингиз ишонч ҳосил қилсангиз ажабмас! Актёрнинг ижодида жорий йилда туб бурилиш юз берди Театрдаги узоқ йиллик ижодий танаффусдан сўнг яна Ўзбек Миллий академик драматеатрига ишга қайтди...\n— Ёдгор ака, ўн беш йиллик ижодий танаффусдан сўнг театрга қайтиш ҳаяжонли бўлсакераг-а?\n— Бу даргоҳга яна қайтганимдан хурсандман! Театрни жуда соғинган эдим. Бунга қадар Ички ишларвазирлигининг бирлашган таҳририяти қошидаги “Қалқон” студиясига бадиий раҳбарлик қилдим. У ерда ҳамсамарали ижод қилдим. Йирик ишларимдан бири — ёзувчи Тоҳир Маликнинг “Иблис девори” асари асосида фильмсуратга олдик. Айтмоқчиманки, ўтган вақт давомида ижоддан чекинмай, ҳаракатда бўлдим. Аммо, доим театр ўзигаоҳанрабодек тортаверди, саҳна соғинчи тинч қўймади. Бир қарашда баъзилар “Студия ишидан чарчагани учунтеатрга қайтгандир”, деб ўйлаши мумкин. Лекин, улар қаттиқ янглишишади! Чарчаган одам қандай қилиб театргакелиб ишлаши мумкин? Театрда катта куч-қувватга эга актёргина ишлай олади. Шу ўринда бир маълумот: АкамХайрулла Саъдиев билан биргаликда “Қалқон фильм” деб номланган янги студия очдик.\n— Ижодий жамоасизни қандай кутиб олди?\n— Бу савол менга доим эриш туюлади. Чунки, театрдан кетганим йўқ. Шунинг учунқайтишим қандай бўлганлигини ҳам айтишимнинг ҳожати йўқ, деб ўйлайман. Жамоа қарсаклар билан кутиб олганиҳали ҳамон қулоғим остида жаранглаётир! Қисқаси, нон тишлаб, ҳарбий хизматга кетган ва орадан ўн беш йил ўтибуйга қайтган аскардек ҳис қиламан ўзимни (кулади).\n— Театрда бирор роль ижро этишга улгурдингизми? — Ҳозирча йўқ. Спектаклларни кузатиб, муҳокамаларда иштирок этяпман. Билим ва тажрибамдан келиб чиққанҳолда ёшларга маслаҳатларим билан кўмак бериб турибман. Аста-секин театрга кўникяпман. Исталган пайтдаилгаригидек театрда роль ижро эта олишимга кўзим етади. Бирор “юк”и бор асарни кутиб турибман! Балкиимконият бўлса, ўша спектаклни ўзим саҳналаштирарман. Албатта, бу ҳозирча режа холос.\n— У спектакл нимаҳақда бўлади?\n— Бугунги кунда долзарб бўлган мавзуларни ўз ичига қамраган спектакл бўлади!\n—Негадир кўпчилик “Ёдгор Саъдиев театрдан аразлаб қолгани туфайли кетган...” деган фикрда?\n— Йўқ, бунотўғри тахмин! Меҳнат дафтарчамда ҳам Ўзбекистон ички ишлар вазирлиги қошидаги “Қалқон” студиясинингбадиий раҳбари лавозимига ўтганим муносабати билан театрдан кетганим қайд этилган. Театрдан гина қилиббўлмайди!\n— Сиз фаолият юритган ва бугунги кун театр муҳитида нималар ўзгарганини пайқадингиз?\n—Ўн беш йил мобайнида ўзига яраша катта-кичик ўзгаришлар бўлган. Театр бу — жонли организм! У шамоллайди,даволанади ва тузалади. Театр жамоасига ёшлар келиб қўшилганлиги эътиборимни тортди. Бундан жуда ҳамхурсанд бўлдим. Камчилигига келсак, театрга кучли режиссура керак! Бу билан театрнинг режиссураси пастдаражада демоқчи эмасман. Тан олиш керак, аввалгига қараганда драматургия оқсагани сезиляпти. Ёш актёрларгамаслаҳатим — қўшимча ишлар, уйдаги юмушлар театрдаги вазифасига ҳалал бермасин! Ўз навбатида бизнинг ҳаммуаммоларимиз кўп бўлган, лекин, уларни театрга олиб келмаганмиз. Ёш актёрлар интизомсиз, деган фикрдан ҳамйироқман. Шунчаки, бу ўгитларим келажакда уларга асқотишига ишонаман! Кечагидек ёдимда, 1985 йил бир фильмдасуратга тушганман. Икки йил давом этган тасвирга олиш ишлари бирор марта театрдаги фаолиятимга ҳалалқилмаган. Ҳолбуки ўшанда то суратга олиш ишлари тугагунча, Душанбега 68 маротаба қатнаганман.\n—Ўзингиз таъкидлаганингиздек, театр актёрдан катта куч талаб этади. Соғлигингиз билан боғлиқ муаммолардансўнг яна юракдан роль ижро этиш қийинчилик туғдирмасмикан?\n— Асло! Биласизми, саҳнадан безиш эмас, ундакезиш керак! Бир гал “Қароқчилар” спектакли бошланишидан аввал белимда кучли оғриқ турган. Шунга қарамай,саҳнага чиққанман. Роль ўйнаш жараёнида оғриқни бутунлай унутган эдим. Саҳна касал қилмайди, аксинча,актёрларни ҳаётга қайтаради!\n— Томошабин муносабатини ҳам кузатдингизми?\n— Театрда қайта ишбошлаганимдан буён кўплаб ижодий учрашувларда бўлдим. Томошабинлар ҳам мени узоқ сафардан қайтган одаминикутиб олгандек қарши олишди (кулади).\n— Шундай қилиб, театрда сиз роль ижро этган асарларни қачонданбошлаб кўришга муваффақ бўламиз?\n— Шу ўринда, театр раҳбариятига алоҳида раҳмат айтмоқчиман! “Фалонролни ўйнайсан!” деб ноқулай вазиятда қолдираётгани йўқ. Ёшимни ҳам инобатга олишяпти, шекилли. Қолаверса,раҳбарият ва жамоа томошабин кўнглини “юк”и бор роль билан жабт этмоқчи эканимни ҳис қилишяпти.Кўнглимдагидек асар бўлса, эртагаёқ ишга киришардим!\n— Актёр ва режиссёр Санжар Шодиевнинг“Жигарбандим” фильмига мажбуран суратга тушганингиз ростми?\n— Рост! Санжар Шодиев икки ой давомидаолдимга келавериб, мени чарчатганди. Очиғи, Санжар бир ёпишиб олса қўйиб юбормайди, (кулиб) бу албатта ҳазил.Суратга олишни бошлаш учун мени тўрт ой давомида кутишга мажбур бўлган. Қолаверса, сценарийни ўқиб, анчаўзгаришлар берганман. Маслаҳатларимни инобатга олиб, сценарийни ўзгартирганидан сўнггина ишбошлаганман.\n— Юқоридаги фикрларингизни инобатга олсак, бу йил сиз учун самарали бўлибдида?\n—Албатта! Театр ҳавосидан нафас олаётганим ижод қилишим учун илҳом бағишлайди. Шунга қарамай, кинодан ҳамчекинганим йўқ. “Ўзбеккино” миллий агентлигининг буюртмасига биноан ёзувчи ва сценарист Эркин Аъзамнинг“Хонадон эгаси” номли асари асосида фильм суратга олдим. Тасвирга олиш ишлари Жиззах вилоятида ҳам бўлибўтди. Ҳозирда фильмнинг монтаж ишлари давом этмоқда. Насиб этса, ноябрнинг сўнгги кунларида премьера!Фильмда Ўзбек Миллий академик драма театрининг профессионал актёрлари Маҳмуд Исмоилов, Шоҳида Исмоилова,Фатхулла Масъудов, Ботир Муҳаммаджонов, Муяссар Бердиқулова, Лола Элтоева ва Ўзбекистон халқ артистиХайрулла Саъдиев, Ўзбекистонда хизмат кўрсатган артист Раъно Шодиева ҳам иштирок этган. Бош ролда устозсанъаткор Ёқуб Аҳмедов! Рости, мазкур ролга Ёқуб акани кўндириш жуда қийин кечди. Аммо, уринишларим зоекетмаганидан хурсандман. “Хонадон эгаси”да илк бор набирам Азиз ҳам роль ижро этди, маҳоратигатомошабинлар баҳо беришади.\nЎзбекистон халқ артисти Ёдгор Саъдиев театрга қайтганидан мухлислариқатори биз ҳам хурсанд бўлдик! Истагимиз, аввалгидек шижоат билан ўзига хос “юк”ка эга спектакллардагироллари театр томошабинларини эътирофига сазовор бўлишига тилакдошмиз!\nАЛИЯсуҳбатлашди,Фотомухбир: Хусан ҚОСИМОВ


Ўзбекистон олтин сотишда биринчи: асосий харидор қайси давлат?\nИқтисод / Бизнес / Кирманг / Биласизми? / Юртимизда\n2019 йилнинг биринчи чорагида Ўзбекистон дунёда энг кўп олтин сотган давлат бўлди. Бу ҳақда World Gold Cоuncil (Олтин бўйича жаҳон кенгаши) ҳисоботида маълум қилинди, дея хабар беради Минбар .\nЖаҳон олтин бозорида жорий йилнинг биринчи чорагида 11 тонна 300 кило олтин сотилди. Бу анчадан бери кузатилмаган юқори сотиш даражасидир ва бунинг асосий сабабчиси учта мамлакатнинг (Ўзбекистон, Мўғулистон ва Тожикистон) марказий банкларидир , дейилади ҳисоботда.\nКиритилди: 15:27 06.05.2019. Ўқилди: 2820 марта. Фикрлар сони: 0 та.


19-20 апрел кунлари Олмаотада бўлиб ўтган XIV Рискларни бошқариш бўйича халқаро анжуман, Кремлнинг ўз қўшнилари ва дунё бошқа мамлакатларига нисбатан олиб бораётган агрессив сиёсати нафақат Европа кузатувчилари, балки россиялик мутахассисларини ҳам ташвишга солмоқда. (Ксениа Бондал)\nОЛМОТА – Кремлнинг қўшни давлатлар ва глобал ҳамжамиятга нисбатан агрессив муносабати яқинда Олмаотада бўлиб ўтган Рискларни бошқариш бўйича халқаро анжуманда муҳокама этилган мавзулардан бири бўлди.\n14 йилдан бери ушбу анжуман бутун дунёдаги компанияларга хатар туғдириши мумкин бўлган геосиёсий масалаларни муҳокама қилиш мақсадида юзлаб иқтисодчилар, сиёсатшунослар, суғурта компаниялари ва молиячиларни бир жойга тўплаб келган.\n19-20 апрель кунлари бўлиб ўтган анжуманда билдирилган хавотирлар нафақат ғарб иқтисодчи ва сиёсатшунослар, балки россиялик мутахассислар тарафидан ҳам янграган.\nРоссия низо чегарасида «ўйинга тушмоқда»\nЎзида муаммолар қалашиб ётган бир вақтда, Россия постсовет ҳудуди ва Сурия билан овора бўлиб қолган, дейди анжуманда қатнашган Москва Олий иқтисод мактаби сиёсатшуноси Сергей Медведев.\nОстонадаги Оқ Ўрда президент қароргоҳи, март. Таҳлилчиларнинг сўзларига кўра, бир неча йиллар давомида Россиянинг иттифоқчиси бўлган Қозоғистон энди ўзининг геосиёсий йўлини танламоқда, жумладан, Америка Қўшма Штатлари билан яқин алоқаларни кучайтирмоқда. (Владимир Третяков)\nРоссия аҳолиси қашшоқликдан азият чекаётган бир даврда, унинг муассасалари инқирозга учрамоқда, дейди у.\nРоссия ва ғарб, айниқса Америка Қўшма Штатлари орасидаги низолар жадал кучайиб бормоқда, деди Олмаотада жойлашган «Eurasia Insurance Co.» компанияси бошқарув кенгаши раиси Борис Уманов.\nКремль қайта-қайта Америка Қўшма Штатлари орасидаги низо чегарасига яқинлашиб, унинг устида рақсга тушмоқда, деди у. Россия чегарани босиб ўтиб, ҳақиқий низога сабаб бўлса, мудҳиш ҳолатга тушиб, афсусланиб қолади, деб қўшимча қилди у.\nРоссия учун ўзидан анча қудратли Америка Қўшма Штатлари билан ёмон муносабатда бўлиш яхшилик билан тугамайди, деди асли москвалик Чикагода яшовчи иқтисодчи Константин Сонин анжуман чоғида.\n«Америка Қўшма Штатлари дунёда ўз аҳолисининг турмуш стандартларига таъсир этмасдан, халқаро савдони тўхтатиб қўйиши мумкин бўлган ягона давлат», деди у. «Россия учун Қўшма Штатлар ва Европа билан ёмон муносабатда бўлиш яхши эмас.»\n«Телеграм иши» Россиянинг ички можароларини яққол кўрсатди\n«Россия сиёсий институтларининг қандай эканлиги Роскомнадзор (Алоқа, ахборот технологиялари ва оммавий ахборот воситалари устидан Россия федерал назорат хизмати) ва ВК (ВКонтакте) ижтимоий тармоғи ва Телеграм хабар алмашиш иловаси асосчиси Павел Дуров ўртасидаги можародан ҳам кўриниб турибди», деди Медведев ҳукуматнинг сўз эркинлигидан хавфсирашини назарда туриб.\nРоскомнадзор мамлакат цензоридир.\nДуров Россия разведкаси ёзишмаларнинг шифрлаш калитларини талаб қилганига рад жавоб берганлиги учун Москва суди 16 апрель куни Телеграмни блоклаб қўйди.\nМаҳаллий интернет хизматлари провайдерлари бу қарорга бўйсуниб, Amazon ва Google платформасидаги 15,8 миллионта IP-манзилни блоклади, бу эса онлайн банкинг ва савдо хизматларида носозликларга сабаб бўлди, деб хабар берди The Verge нашри 3 май куни.\nБир неча кун аввал Россия 50 та интернет-анонимайзер ва VPN хизматини блоклаб Телеграмдан фойдаланишга тўсқинлик қилиш бўйича қўшимча чоралар кўрди, деб хабар берди Медуза нашри.\nПутин «Менга қулоқ солинг» деб ҳайқирмоқда\n1 март куни Россия президенти Владимир Путиннинг Федерал мажлисга мурожаатномаси Кремлнинг тажовузкорлик мақсадлари ва Россиянинг сусайиб бораётган геосиёсий таъсири ҳақидаги ташвишларига яна бир мисол бўла олади.\n«Нутқ вақтида Путиннинг бирдан-бир хитоби «Сизларни менга қулоқ солишга мажбур қиламан» дегани бўлди», дейди Медведев.\nПутиннинг 19 йиллик ҳукмронлиги даврида Марказий Осиё ва ундан ташқарида Россия ўз мақсадлари ёълида ҳарбий салоҳиятини ошириб, бир қатор кичик сабабларни ҳам оқлов сифатида қўллади.\n1 март куни Путин Россиянинг янги авлоддаги «кўринмас» қурол яратгани ҳақида эълон қилди», мудофаа таҳлилчилари ва кузатувчилар буни сиёсий мақсадлар йўлида ўйлаб топилган даъво эканини айтдилар.\n«Ҳеч ким бизга қулоқ тутишни истамади. Энди қулоқ солинг», деди у Кремль хабарига кўра.\n«Нима сабабдан Ғарб давлатлари унга қулоқ тутиши кераклиги номаълум», дейди Медведев. «У худди «менга қулоқ солинг, мен билан гаплашинг» деяётган, бурчакка туриб олган хафа одамга ўхшайди. Бундай хулқ-атворни тушунтириб бериш – психиатрларнинг иши.»\nРоссиянинг аввалги иттифоқчилари ўзларини олиб қочмоқдалар\n2014 йилда Россия Қримни аннексия қилиб, шарқий Украинада уруш бошлаганидан кейин, у ўз атрофида қўрғон ясаб, аввал иттифоқчи бўлган давлатлардан, айниқса Беларус ва Қозоғистондан узоқлашиша бошлади.\nРоссиянинг узоқ йиллар давомидаги иттифоқчиси бўлган Қозоғистон айни вақтда ўзнинг геосиёсий йўлини танламоқда, жумладан, Қўшма Штатлар билан алоқаларни яхшиламоқда деди Медведев.\nПутин мақсадларини илгари сурувчи Россия телевидениесининг ток-шоуси бошловчиси Владимир Соловёв ўз кўрсатувида Россия ва Қозоғистон орасидан нимадир ўтганини тилга олди, деб ёзади Zakon.kz нашри.\n«Қозоғистон билан муносабатларимиз ҳақида биз билмаган нарсалар борми? Орамиздан қора мушук ўтдими? Ёки Қозоғистонга мўлжалланган яна бир майдонни кутишимиз керакми (Украинча Кремлга қарши ҳаракат)?», деди Соловёв Россиянинг «Биринчи канал»даги жонли эфирда.\nБу билан у 14 апрель куни БМТ Хавфсизлик кенгашида Сурияда коалициянинг ҳаво ҳужумларига қарши Россия томонидан таклиф этилган резолюция лойиҳасига нисбатан Қозоғистоннинг бетараф қолганини назарда турган.\n«Россиянинг барча қилган «яхшиликлари» учун дунёда уни ёқтирган бирор давлат йўқ», деди Чикаго университети иқтисодчиси Сонин.\nҚозоғистон каби бошқа давлатлар ҳам Россия билан сабрли муносабатда бўлишларини умид қилиши мумкин, деди у анжуман вақтида.\nМенга Россия ва унинг телба раҳбарияти сиёсатидан фарқли равишда, АҚШ тобора кўпроқ маъқул бўлиб бормоқда.\n«Ўзини ҳурмат қилишга мажбур этди...» (А.Пушкиннинг «Евгений Онегин» асаридан) Миллионер т р и л л и о н e р н и «ҳурмат қилади» (ёки ундан қўрқади) ва унга таъзим қилади (Хельсинкида). Унинг итига ҳам «суяк ташлайди». ЛEКИН, «гап пулда эмас»......\nАлибек | 2018-05-22\nАҚШ бизга душман эмас, Россиядан узоқлашишимиз керак, аммо ундан ҳам катта таҳдид бу – Хитой. Биз билан Ғарб инвесторлари қизиқаётган вақтда Хитой пулини нима кераги бор? Хитой бизни ҳурмат қилиши учун Америка ҳарбий базасини Олмаотага жойлаштириш керак.\nСурия ва Ливияга бориб бир айланиб кел, орада Ироққа ҳам ўтиб кел. Улар ҳам худди шундай ўйлаган эдилар. Хўш, уларга нима бўлди? 300 йил аввал бўлганидек ўрта асрларга тушиб қолишди. Қул ва чўриларни сотишмоқда, одамларнининг бошини танасидан жудо қилиб, қўлларини кесиб ташлашяпти. Интернет ва телевизор, машиналарнику гапирманг ҳаммаси ҲАРОМ, БЎЛМАСА КАЛЛАНГИЗ КEТАДИ\nҚозоғистон Россиянинг ЕОИИ ҳамкорлигини кенгайтириш таклифини рад этди\nЕвросиё иқтисодий иттифоқининг диққат марказида фақат иқтисодий соҳа бўлиши керак, дейди Қозоғистон бош вазири Асқар Мамин. Кремль эса интеграцияни кенгайтиришга уринмоқда.


Дилмурод Набиев: Ютуқларимиз бор, жиддий камчилик ва муаммолар ҳам мавжуд\n25 сентябрь, 2018, 14:08 820\nВазир Дилмурод Набиев тизимдаги камчиликлар, спортни оммалаштириш ҳақида гапириб берди\nПрезидентимиз Шавкат Мирзиёев 20 сентябрь куни жисмоний тарбия ва спортни ривожлантириш масалаларига бағишланган йиғилишда соҳага доир камчиликлар муҳокама этилиб, амалга оширилиши зарур бўлган вазифалар белгиланди.\nЎзбекистон Республикаси жисмоний тарбия ва спорт вазири Дилмурод Набиев ЎзА мухбири билан суҳбатда бу вазифаларни амалга оширишнинг аниқ механизмлари, тизимдаги камчиликлар, спортни оммалаштириш борасида амалга оширилиши режалаштирилган чора-тадбирлар ҳақида гапириб берди.\n– Дилмурод Ҳамидуллаевич, сиз спорт вазирлигида фаолият бошлаганингизга ҳали кўп вақт бўлмади. Айтинг-чи, мамлакатимиз спортчилари эришаётган натижалар билан фахрлансак арзийдими?\n– Бугун Ўзбекистон том мaънода спорти ривожланаётган, спортни руҳ ва дил тантанасига айлантирган одамлар мамлакатига айланган. Пировардида, ёшлар ўртасидa соғлом турмуш тарзи қарор топиб, спортнинг оммавийлиги тaъминлaнмоқда. Ўзбекистон спортчилари жаҳоннинг нуфузли мусобақаларида юксак ғалабаларни қўлга киритиб, мамлaкатимиз спорт салоҳиятини дунёга намоён қилмоқда. Биргинa жорий йилдa Индонезияда ўтказилган XVIII ёзги Осиё ўйинларида спортчиларимиз 21 олтин, 24 кумуш ва 25 бронза – жами 70 медални қўлга киритди. Бу мамлакатимиз спорти тарихида энг яхши натижа эканини фахр билан тилга оламиз.\n– Аҳолининг жисмоний тарбия ва оммавий спорт билан шуғулланишини тўғри йўлга қўйиш, бунда уларга имконият яратиш учун нималарга эътибор қаратиш лозим?\n– Дарҳақиқат, бугун жисмоний тарбия ва спортни аҳоли ўртасида оммалаштириш, соғлом турмуш тарзини тарғиб қилишда қатор тизимли муаммо ва камчиликларнинг борлиги мамлакатнинг мавжуд спорт салоҳиятидан тўлиқ фойдаланишга тўсқинлик қилмоқда. Давлатимиз раҳбари жисмоний тарбия ва спорт соҳасини ривожлантириш масалаларига бағишланган йиғилишда аҳоли, айниқса, ёшларни жисмоний тарбия ва оммавий спорт билан шуғуллантириш ишлари яхши йўлга қўйилмагани, дарсдан ташқари вақтларда таълим муассасаларидаги спорт объектларидан барча ёш тоифасидаги одамларнинг фойдаланиши ташкил этилмаганига алоҳида тўхталиб ўтди.\nШунга мувофиқ, олдимизда турган энг асосий вазифалардан бири, бу – аҳоли ўртасида спортни янада оммалаштириш, уларни жисмоний тарбия билан мунтазам шуғулланишга жалб этишдир.\nШу мақсадда корхона, таълим муассасалари, истироҳат боғларида оммавий бадантарбия ва гимнастика машғулотларини ўтказишга эътиборни кучайтиришимиз, бундай машқларнинг инсон саломатлиги учун жуда фойдалилигини тарғиб қилишимиз зарур. Бунда асосий эътиборни қисқа муддатларда жисмоний тарбия ва спортнинг оммавийлигини ошириш бўйича ҳудудларда намунавий моделларни ишлаб чиқиб, тажриба синовидан ўтказишга қаратиш мақсадга мувофиқ. Ҳозирда аҳолини жисмоний тарбия билан мунтазам шуғулланиш, соғлом турмуш кечиришга жалб этиш, шу орқали касалликларнинг олдини олиш, одамларнинг умрини узайтириш Миллий концепцияси устида иш бошладик.\nПрезидентимиз томонидан бу йўналишда илғор давлатлар тажрибасини ўрганиш, уларни амалиётга жорий этиш бўйича топшириқ берилди. Шу асосда Япония тажрибасидан келиб чиқиб, 3-5 дақиқалик оммавий бадантарбия машғулотларини тарғиб қилишга қаратилган спорт соғломлаштириш машқлари теледастурларини тайёрлаш ва ҳар куни эрталаб, кундузи ва кечки вақтларда барча телеканаллар орқали эфирга узатишни режалаштирмоқдамиз.\nБу машқларни бажариш учун эса барча ташкилотларда ходимларнинг ишлаб чиқариш гимнастикаси билан шуғулланиши учун тегишли шароит яратишимиз лозим бўлади. Шу билан бирга ўз жамоасини жисмоний тарбия ва спортга фаол жалб қилган ташкилот раҳбарларини рағбатлантириб боришни режалаштирганмиз. Ҳозирда Молия вазирлиги билан ҳамкорликда бу тизимнинг механизми ишлаб чиқилмоқда.\nТаълим муассасалари ва шифохоналарда жисмоний тарбияни тарғиб қилиш орқали касалликларнинг олдини олиш профилактикаси ҳақида тушунчалар бериб бориш йўлга қўйилади. Бундан ташқари, аҳолининг ёшига қараб, умумий жисмоний тайёргарлигини белгиловчи спорт меъёрларини ўз ичига олган “Алпомиш“ ва “Барчиной“ тестларини мусобақа тарзида доимий равишда ўтказилишини ташкил қилиш ва уларни рағбатлантириш учун I, II ва III даражали кўкрак нишонларини жорий этишни режалаштирмоқдамиз.\nШунингдек, ҳар йили оммавий спорт тадбирлари республика тақвим режаси доирасида “Таълим муассасалари ҳафталиги”, “Хотин-қизлар ҳафталиги”, “Маҳалла ҳафталиги”, “Нуронийлар ҳафталиги”, “Ёшлар ҳафталиги” каби шиорлар остида аҳолининг барча қатламларини спортга жалб этишга эътибор қаратилади. Айниқса, спорт билан мунтазам шуғулланмайдиган фуқароларни тиббий кўрикдан ўтказган ҳолда, уларга мос спорт турлари бўйича тадбирлар ташкил этилади.\nБу йўналишдаги ишларда Ўзбекистон ёшлар иттифоқи билан яқин ҳамкорлик қиламиз. Хусусан, 2018-2019 йиллар давомида Ёшлар иттифоқи маблағлари эвазига ҳудудларнинг эҳтиёжидан келиб чиқиб, давлат-хусусий шериклик шартлари асосида сунъий қопламали, бадминтон майдончалари барпо этишни мақсад қилганмиз. Шу билан бирга ҳудудий ҳокимликларга ҳам аҳоли яшаш пунктлари, йўл қурилиши ишларини лойиҳалаштиришда велосипед йўлаклари, югуриш маршрутларининг кўрсаткичларини ўрнатиш, бадминтон, мини-футбол, стритбол майдонларининг қурилиши мажбурий этиб белгиланди.\n– Спорт муассасаларининг моддий-техник таъминотини яхшилаш, уларни зарур жиҳозлар ва инвентарлар билан таъминлаш бўйича қандай ишлар амалга оширилмоқда?\n– Республикамиз ҳудудларида мавжуд ҳолатларни ўрганиш ишлари натижасида баъзи спорт объектларида қурилиш-таъмирлаш ишларининг ўз вақтида якунланмагани, қолаверса, инвентарлар билан таъминлаш бўйича жиддий муаммолар борлигига гувоҳ бўлдик.\nЖумладан, айрим таълим муассасаларига етказиб берилган жиҳозлар болаларга фойдаланиш учун берилмасдан, омборларда сақланаётгани кузатилди. Баъзи ҳолатларда айрим спорт жиҳозлари ва инвентарларининг сифатсизлари етказиб берилганлиги сабабли спорт муассасалари бундан самарали фойдалана олмаган. Шу сабабли, жисмоний тарбия ва спортни ривожлантириш учун ажратилаётган маблағлардан самарали фойдаланиш, ушбу тизимда шаффофликни таъминлаш, маҳаллий ишлаб чиқарувчи корхоналарнинг экспорт салоҳиятини ошириш ҳамда уларни қўллаб-қувватлаш мақсадида республика ва халқаро даражада ўтказиладиган мусобақаларда жамоаларни спорт кийим-кечаклари ва анжомлари билан таъминлаш учун бир қатор корхоналарни ҳамкорликка таклиф этдик.\nЖорий йилнинг 7 сентябрь куни пойтахтимизда ўтказилган “Ўзбек спорт саноати – 2018” кўргазмасида маҳаллий ишлаб чиқарувчилар орасидан энг илғор ва сифат кўрсаткичи юқориларини ўрганиш имкони бўлди. Спорт муассасаларига 2019 йил учун спорт жиҳозлари ва инвентарларини харид қилишда улар орасидан энг илғорлари танлаб олинади.\n– Маълумки, давлат-хусусий шериклик асосида тадбиркорлар билан ўзаро муносабатларнинг етарли даражада ташкил этилмаганлиги ушбу соҳада мавжуд муаммоларни самарали ҳал этишга имкон бермаяпти. Яқинда ижтимоий тармоқлардаги саҳифангиз орқали Тошкент шаҳрида жойлашган қатор объектлар тадбиркорларга таклиф этилди, шунингдек, вазирлик тизимидаги таълим муассасаларида аутсорсинг хизмати жорий этилишини маълум қилдингиз. Бундан қандай мақсад кўзланган?\n– Тўғри, давлат-хусусий шериклик шартларида спортнинг замонавий моддий-техника базаси ва инфратузилмасини яратиш бўйича нодавлат сектор билан муносабатларнинг паст даражада эканлиги ушбу соҳада мавжуд муаммоларни самарали ҳал этишга имкон бермаяпти. Шу нуқтаи назардан, вазирлик томонидан давлат-хусусий шериклик шартлари асосида Тошкент шаҳридаги айрим спорт таълим муассасаларининг спорт майдонлари фаолиятини унумли ташкил қилиш мақсадида тадбиркорларга таклиф этилди.\nПрезидентимиз томонидан ўтказилган йиғилишда ҳам мазкур йўналишда қилиниши лозим бўлган ишлар белгилаб берилди. Эндиликда ишчи гуруҳлар томонидан республикамиздаги мавжуд барча объектлар тўлиқ хатловдан ўтказилади. Аҳолининг кенг қатлами, айниқса, ёшлар учун хизмат кўрсатиш самарадорлиги суст бўлган ва фойдаланилмаётган спорт объектлари давлат-хусусий шериклик шартлари асосида тадбиркорларга бериш бўйича ҳукумат қарори лойиҳаси тайёрланаётир.\nШу билан бирга, мамлакатимиздаги ихтисослаштирилган олимпия захиралари, спорт мактаб-интернатлари тарбияланувчилари учун замонавий аутсорсинг хизмати асосида ишончли шартномавий хизмат кўрсатишни йўлга қўйишишлари бошлаб юборилди.\nБиламиз, спортчи учун энг муҳим жиҳатлардан бири қатъий назорат қилинадиган калорияли овқатланиш рациони ҳисобланади. Бугунги кунда аксарият таълим муассасаларида ёш спортчиларни овқатлантиришда маънан эскирган тизимдан фойдаланилмоқда. Шу сабабли мазкур жараёнга замонавий илғор тажрибаларни жорий этамиз. 2018-2019 ўқув йили давомида дастлабки тажриба сифатида Хоразм, Фарғона, Сурхондарё вилоятлари ва Тошкент шаҳридаги ихтисослаштирилган олимпия захиралари, спорт мактаб-интернатлари тарбияланувчилари учун замонавий аутсорсинг хизматини йўлга қўямиз. Кейинчалик бу тизим барча таълим муассасаларида жорий этилади.\nШунингдек, таълим муассасаларининг спорт иншоотларидаги пуллик хизмат кўрсатувчи тўгаракларга тушадиган маблағларнинг ҳисобини юритиш тартиби ишлаб чиқилади. Бунда, маблағларнинг асосий қисми тўгараклар фаолиятини самарали йўлга қўйган мураббийлар ва таълим муассасалари раҳбарлари ихтиёрида қолдирилади.\n– Спорт таълими муассасаларининг мутахассис кадрлар билан таъминланганлик аҳволи қай даражада? Қайси спорт турлари бўйича мутахассислар етишмовчилиги мавжуд?\n– Спортни оммалаштиришда, айниқса, ёшларни спортга жалб этишда мураббийларнинг ўрни катта. Айрим спорт турларининг республикамиз бўйича оммалашмагани ёки халқаро мусобақаларда баъзи спорт турлари бўйича кам сонли спортчилар билан иштирок этишимизнинг сабабларидан бири, мазкур спорт турлари бўйича мураббийлар танқислигидир. Республика бўйича спорт муассасаларида 11 минг 573 спорт мураббийси фаолият кўрсатмоқда. Айни дамда яна 1142 мураббийга эҳтиёж бор.\nБу масалага ҳам давлатимиз раҳбари томонидан алоҳида эътибор қаратилиб, Ўзбекистон давлат жисмоний тарбия ва спорт институтига “Университет” мақоми берилди. Пойтахтимиздаги тор ва ноқулай бинода жойлашган муассасага Чирчиқ шаҳридан катта ҳудуд ва бинолар ажратилди. Президент фармонига асосан қисқа муддатда муассаса ўқув бинолари қайта реконструкция қилиниб, моддий-техник базаси янгиланди.\nАйни пайтда университетнинг 5 ўқув биноси, 2 талабалар турар жойи, 2 ошхона ва ахборот-ресурс маркази, манеж, бокс, таэквондо, оғир атлетика, гимнастика заллари, теннис, найза улоқтириш, футбол майдонлари, ёзги ва қишки сузиш ҳавзаси фаолият кўрсатмоқда. 2018-2021 йиллар давомида университет ҳудудида қўшимча 1600 ўринга мўлжалланган талабалар турар жойи, 600 ўринли ўқув биносига эга бўлган гимнастика зали, 3 та спорт иншооти қуриш, футбол майдони ва унинг маъмурий биносини қайта реконструкция қилиш режалаштирилган.\nБугунги кунда малакали мураббийлар тайёрлаш бўйича иш олиб бормоқдамиз. Яқинда Беларусь Республикаси Спорт ва туризм вазири Сергей Ковальчук билан жисмоний тарбия ва спорт соҳасида ўзаро ҳамкорлик бўйича қатор келишувларга эришдик. Жумладан, Беларусь Республикаси билан ҳамкорликда қишки спорт турлари ва гимнастика бўйича тренерлар тайёрлаб берадиган факультет ташкил этиш ва битирувчиларга қўшма диплом бериш бўйича келишиб олдик.\nШунингдек, мураббийлар тайёрлаш бўйича жаҳонинг илғор тажрибаларини ўрганиб, юртимизда яхши ривожланмаган спорт турлари бўйича мураббийлар тайёрлаш мақсадида хорижий олий таълим муассасаларининг филиалларини очиш бўйича ишлар олиб борилмоқда.\nБу йўналишдаги ишларни жадаллаштириш учун тизимда мавжуд бўлган айрим бюрократик тўсиқлар олиб ташланди. Эндиликда Олимпия ва Осиё ўйинлари, жаҳон ва Осиё чемпионатлари, мамлакатимизнинг нуфузли спорт мусобақалари ғолиб ва совриндор спортчиларига тўғридан-тўғри, аттестациядан озод этган ҳолда мураббийлик фаолияти билан шуғулланиши учун рухсатномалар берилади.\n– Президентимиз ўтказган йиғилишда Сирдарё, Навоий, Тошкент вилоятлари ва Тошкент шаҳридаги спорт объектларида қурилиш ишлари орқада қолаётгани айтилди. Мазкур муаммони ҳал қилишда вазирлик томонидан қандай вазифалар белгилаб олинди?\n– Жорий йилда жисмоний тарбия ва спортни ривожлантириш жамғармаси маблағлари ҳисобидан 56 спорт объектини қуриб, фойдаланишга топшириш, бу мақсадларга 362 миллиард сўм маблағ сарфланиши белгиланган эди. Лекин жорий йилнинг 10 сентябрь ҳолатига кўра, атиги 113 миллиард сўмлик қурилиш-монтаж ишлари бажарилган. Сирдарё, Навоий, Тошкент\nвилоятлари ва пойтахтимизда қурилиш ишлари орқада қолмоқда. Мазкур ҳудудларда объектларнинг қурилиш ва таъмирлаш ишларининг кечикиш сабаблари ўрганилмоқда. Бу ишларнинг барчаси назоратда. Қурилиш ташкилоти раҳбарлари ва маҳаллий ҳокимлик мутасаддилари маълумотига кўра, ушбу объектларни қуриш учун маблағлар якуний қисми ўз вақтида ажратилмаганлиги, қурувчи ташкилот етарли даражада ишчи кучи ва техника жалб қилмаганлиги сабабли ишлар якунига етмаган. Бу борада ўз ишига совуққонлик билан ёндашган масъул ходимлар лавозимидан озод этилди. Янги тайинланган масъул шахсларга мазкур муаммони тезкорлик билан ҳал қилиш бўйича вазифалар белгилаб берилди.\nТизимдаги бу каби мавжуд камчиликларнинг олдини олиш мақсадида тез орада Жисмоний тарбия ва спортни ривожлантириш жамғармасининг 2020-2025 йилларга мўлжалланган манзилли дастури ишлаб чиқилади.\n– Спорт иншоотлари қурилишидаги сифат ҳақида гапирдингиз, ўтган йилларда қурилган иншоотлар ҳолати ҳақида маълумот берсангиз? Улардан самарали фойдаланилмоқдами?\n– Бу жуда долзарб масала. Президентимиз ҳам йиғилишда бу масалага алоҳида тўхталиб, вазифалар белгилаб берди. Сир эмас, давлат томонидан миллиардлаб маблағ ҳисобига қурилган айрим иншоотлар аянчли аҳволга келиб қолган. Бу манзара, айниқса, сузиш ҳавзаларида кузатилмоқда.\nКелгусида Жисмоний тарбия ва спортни ривожлантириш жамғармаси қошида спорт иншоотларини янги технологиялар асосида лойиҳалаштиришга ихтисослашган алоҳида лойиҳа институтини ташкил этиш режалаштирилмоқда. Шунингдек, илғор хорижий тажрибаларни ўрганиш мақсадида қурилиш ва лойиҳа ташкилотлари мутахассислари жамғарма маблағлари ҳисобидан чет элга юборилади.\n– Ёшларни оммавий спортга жалб қилиш, улар орасидан иқтидорли спортчиларни танлаб олиш ва терма жамоалар таркибини сифатли тўлдириш борасида нималарга эътибор қаратилади?\n– Ёшлар ўртасида соғлом турмуш тарзини оммалаштириш ва тарғиб қилиш, иқтидорли спортчиларни танлаб олишнинг самарали ва шаффоф тизимини яратиш, терма жамоалар таркибини сифатли тўлдириш учун спорт захирасини шакллантириш ва юқори малакали спортчиларни тайёрлаш долзарб ҳисобланади.\nЖойлардаги бўш турган хусусий объектлар негизида аҳолини, хусусан, ёшларни оммавий спортга жалб қилиш учун имтиёзли хизмат кўрсатувчи спорт марказларини ташкил этиш талаб этилади. Шу боис, вазирлик томонидан Ёшлар иттифоқи, тегишли вазирликлар билан биргаликда таълим муассасаларидаги спорт иншоотлари ҳамда бўш турган объектларда спорт секцияларини очиш бўйича ташкилий чора-тадбирларни амалга ошириш ишлари бошлаб юборилди. Шу асосда туман, шаҳар, вилоят ва республика миқёсида спорт мусобақалари сонини янада кўпайтириш, уларни рағбатлантиришга алоҳида эътибор қаратилмоқда.\nИқтидорли спортчиларни танлаб олишда Республика олий спорт маҳорати мактаблари иш фаолиятини тубдан қайта кўриб чиқиш лозим бўлади. Мазкур йўналишдаги ишларни кучайтириш мақсадида Республика олий спорт мактаблари намунавий штатларига – спорт менежери ва спорт турлари бўйича селекционер лавозимлари киритилди.\nБир сўз билан айтганда, мамлакатимизда жисмоний тарбия ва оммавий спортни ривожлантириш, ёш авлодни ҳар томонлама соғлом ва баркамол вояга етказиш, уларни ватанпарварлик ва юртга садоқат руҳида тарбиялаш, халқаро спорт майдонларида Ватанимиз шарафини муносиб ҳимоя қилишга қодир спортчиларнинг истеъдодини юзага чиқариш вa халқимиз кутаётган натижаларни қўлга киритиш учун барча ишларни амалга оширишни мақсад қилганмиз.


Владимир Путин Россия бош вазири этиб тасдиқланди\n01 июл 2022, Тошкент вақти: 03:50\nДавлат думасининг фавқулодда мажлисида ўтказилган овоз бериш бериш жараёнида 392 депутат бош вазир лавозимига Владимир Путин номзодини қўллаб-қувватлади.\nДавлат думасида чиқиш қилган В.Путин тузилажак янги ҳукуматнинг истиқболдаги вазифаларини маълум қилди.\n“Фуқароларнинг яшаш-шароитини яхшилаш ва улар учун барча имкониятларни яратиб бериш ҳукуматнинг устивор вазифаси бўлади. Барча лойиҳа ва дастурларимизни айнан шу масала атрофига мужассамлаймиз”,-деди Россиянинг янги бош вазири.\n7 май куни Кремлда Россия президенти сифатида қасамёдга келтирилган Дмитрий Медведев янги бош вазир лавозимига В.Путин номзодини тавсия қилган эди.


Доллар курси бу ҳафта ҳам тушди\n02.07.2018 14:17 0 3433\nЎзбекистон Республикаси Марказий банки 3 июлдан эътиборан хорижий валюталарнинг ўзбек сўмига нисбатан янги қийматини белгилади.\nДолларнинг курси ўтган ҳафтага нисбатан -25,39 сўмга тушди ва 7846,27 сўмни ташкил қилди. Евро курси эса -7,62 сўмга арзонлаб, 9166,80 сўмга етган. 1 Россия рубли -0,04 сўмга арзонлади. Унинг курси айни пайтда 125,06 сўмни ташкил этмоқда.


Андижон вилоятида 10-синф ўқувчиси ўзини осиб қўйди / Ўзбекистон янгиликлари, энг сўнгги хабарлар\nЖАМИЯТ 0 Шархлар 1084 кўрилди\nАндижон вилоятида 10-синф ўқувчиси ўзини осиб қўйди\nАндижон вилояти Булоқбоши туманидаги 24-мактабнинг 10-синф ўқувчиси С.Н. яшаш хонадонининг томида ўзини осиб қўйган. Бу ҳақда «Дарё» хабар берди.\nТуман ИИБ ҳузуридаги Тергов бўлинмасидан маълум қилишларича, юз берган воқеа юзасидан Булоқбоши туман прокуратураси суриштирув ишларини олиб бормоқда. Маълум бўлишича, С.Н. октябрь ойидан 24-мактабда ўқишни бошлаган. Бироқ мактаб вакиллари мухбирга ўқувчи ҳақида маълумот бермаган.\nЎз жонига қасд қилган йигитнинг ота-онаси Россияда бўлган — воқеа юз берганидан хабар топгач, улар Ўзбекистонга қайтган. У оиладаги тўрт фарзанднинг кенжаси бўлган. «Зарғалдоқ» маҳалла фуқаролар йиғини вакили Одинахон Исмоилованинг таъкидлашича, марҳум «ижобий фазилатлари билан танилган» йигит эди.\n«С.Н. 6 декабрь куни соат 13:00 ларда ўзини осиб қўйгани ҳақидаги хабар маҳалла-кўй, қўни-қўшнилар қатори мени ҳам ҳайрон қолдирди. Чунки у йигитни ижобий фазилатлари билан танирдик-да. Спортга қизиқиши юқори эди, аммо жиноятчиликка мойиллигини сира сезмаганман. Салбий хатти-ҳаракатларига гувоҳ бўлмаганмиз, ҳатто у ҳақда ёмон гап-сўзлар эшитмаганмиз. Дўстлари, қариндошлари ҳам марҳумнинг ким биландир уришиб, жанжаллашадиган одати йўқлигини таькидлади», — дейди маҳалла вакили.\n4 декабрь куни Наманган вилоятининг Чортоқ туманида 10-синфда ўқийдиган қиз, 27 ноябрь куни Қашқадарё вилоятининг Шаҳрисабз туманида 7-синфда ўқийдиган ўқувчи бола, 2 ноябрь куни эса Қашқадарё вилоятининг Қарши туманида 8-синфда ўқийдиган бола ўзини осиб қўйгани ҳақида хабар берилган эди.\nШаҳрисабзда 7-синф ўқувчиси нима сабабдан ўзини осиб ўлдирди?


Паст ҳосил олиш – Сурхон тонги\nБош саҳифа / Қишлоқ хўжалиги / Паст ҳосил олиш\nДекабр 26, 2018\tҚишлоқ хўжалиги Изоҳ қолдириш 859 Кўрилди\nЕРГА НИСБАТАН ХИЁНАТ ДЕБ БАҲОЛАНАДИ\nХалқимизни нон билан таъминлаш муҳим масалалардан бири бўлиб соҳада изчил ислоҳотлар олиб борилаяпти ва бошоқли дон етиштирувчи фермер хўжаликлари, қишлоқ хўжалик корхоналари ҳукумат томонидан мудом иқтисодий жиҳатдан қўллаб-қувватланаяпти.\nЯқинда кучга кирган Вазирлар Маҳкамасининг “Бошоқли дон етиштиришни янада рағбатлантириш бўйича қўшимча чора-тадбирлар тўғрисида”ги қарори ғаллачиликни ривожлантиришда тўғаноқ бўлаётган муаммоларни бартараф этиш ва уни сифат жиҳатдан янада тараққий эттиришга қаратилгани билан эътирофга моликдир.\nҚарорда белгиланганидек, 2019 йилда давлат хариди учун бошоқли дон етиштириш бўйича амалдаги тартибдан мутлақо фарқ қиладиган янги тизим ва механизмлар жорий этилиши назарда тутилган. Хусусан, келгуси йил ҳосили учун суғориладиган ва лалми майдонларга экилган бошоқли дон экинлари ялпи ҳосилининг прогноз ҳажмлари тасдиқланиб, суғориладиган майдонларнинг ҳар гектаридан 40 центнердан кам ҳосил олиш “ерга нисбатан хиёнат” деб баҳоланиши ва ер ижара шартномаси бекор қилинишигача чоралар кўрилиши белгиланди. Бу бежиз эмас. Аёнки, охирги йилларда ўрим пайти шундай тартиб қўлланиладиган бўлиб қолди: яъни давлат шартномасида белгиланган ғалла тайёрлаш режасини бажарган фермер хўжалиги ёки қишлоқ хўжалик корхонаси зиммасига режадан ортиқча яна 10 ёки 15 фоиз дон топшириш мажбурияти юкланди. Бу ҳолат аслида вазиятдан чиқиш учун жорий этилган тартибдир. Чунки ҳамма фермер хўжаликлари ҳам заминдан кўзланган ҳосилни етиштира олмаяпти.\nБироқ, СИУ ёки туман ғалла тайёрлаш буюртмасини бажариши шарт. Оқибатда бу тартиб илғор фермернинг ҳафсаласини пир қилар, қўлини ишдан совутарди. Чунки у ерга уруғ қадаётган пайтда ҳосил етиштиришда фаол иштирок этган аъзоларига ҳосил мўл бўлса, режадан ортиқчасини тақсимлаб беришни ваъда қилган. Қолаверса, ортиқча доннинг бир қисмини бозор нархида сотиб, фермер хўжалигининг тракторига эҳтиёт қисм олишга ёки бошқа ҳал этилмай келаётган муаммолар ечимига сарфлашни ният қилган. Аммо буғдойи олиб қўйилгач, ниятлари, орзулари саробга айланади. Энг ёмони, самарали меҳнат қилиб, мўл ҳосил етиштирган илғор фермер ҳам, давлат томонидан ажратилган уруғлик, ёнилғи-мойлов материаллари, маъданли ўғитни олган бўлса-да яхши ишламай, заминнинг умрини беҳуда ўтказган, белгиланган даражада буғдой етиштирмаган қолоқ фермерга ҳам бир хил муносабат.\nАйнан шунинг учун ҳам юқори ҳосилдорликка эришган фермер хўжаликларини рағбатлантириш, ҳосилдорлик кўрсаткичи паст бўлган фермер хўжаликларига нисбатан кескин чоралар кўриш тартиби ишлаб чиқилмагани суғориладиган унумдор ер майдонларидан фойдаланиш самарадорлиги пасайишига сабаб бўлди.\nҒаллачиликка оид янгилик шундан иборатки, 2019 йилдан эътиборан республика давлат бюджети параметрларига суғориладиган ерларда бошоқли дон етиштирувчи фермер хўжаликлар ва бошқа қишлоқ хўжалик корхоналарига ягона ер солиғини ҳисоблашда солиқ ставкаларининг ҳосилдорликка қараб коэффициентлар қўллаш тартиби жорий этилади. Яъни, гектаридан ўртача 30 центнер ва ундан паст ҳосил олинганда икки баравар, ҳосилдорлик ўттиз бир центнердан қирқ центнергача бўлганида эса 1,5 баравар кўпайтирувчи коэффициентлар қўлланилади. Мазкур тартиб ғалла етиштирувчиларни олтинга тенг бўлган суғориладиган ерлардан самарали фойдаланиш, маҳсулот етиштириш ҳажмини кўпайтириш борасидаги масъулиятини оширишга хизмат қилади.\nҚувонтирадиган жиҳати шуки, 2019 йил мўл бошоқли дон етиштирадиган деҳқоннинг даромади ортади. Чунки етиштириладиган буғдойнинг ҳар бир тоннаси учун кафолатланган давлат харидининг ўртача нархи бир миллион 200 минг сўм ёки жорий йилдагига нисбатан 1,6 баравар юқори даражада белгиланди. Бу эса маҳсулот етиштирувчи фермер хўжаликларининг молиявий ҳолатини яхшилаш баробарида иқтисодий жиҳатдан барқарорлашувига олиб келади.\nТаъкидлаш керакки, ғаллакорларнинг ишлайдиган даври келди. Мўл ва сифатли ҳосил етиштирган деҳқон қўшимча даромадга эга бўлади. Чунончи, давлат хариди учун етиштирилган ғаллани табақалаштирилган нархларда, яъни устама ва чегирмалар қўллаган ҳолда сотиб олиш тартиби жорий қилинади. Бошқача айтганда, етиштирилган бошоқли дон ҳосилдорлигига қараб давлат хариди учун етказиб берилган ғаллага 25 фоизгача устама ёки чегирма қўлланилади. Масалан, харид нархига бошоқли дон ҳосилдорлиги ҳар гектар майдондан 41 центнердан 50 центнергача бўлганида — 10 фоиз (120 минг сўм), 51 центнердан 60 центнергача бўлганида — 20 фоиз (240 минг сўм), 61 центнер ва ундан юқори бўлганида — 25 фоиз (300 минг сўм) устама берилади.\nАксинча, давлат харид нархи ҳосилдорлик ҳар гектар ғаллазордан 30 центнер ва ундан кам бўлганида — 25 фоиз (300 минг сўм), 31 центнердан 40 центнергача бўлганида — 15 фоиз (180 минг сўм) чегирма билан ҳисоб-китоб қилинади. Ушбу тартиб деҳқон ва фермерларнинг ҳосилдорликни ошириб боришига ва кам ҳосил етиштирмасликка бўлган интилишини ҳамда қизиқишини кучайтириб, заминнинг умрини беҳуда ўтказмасликка ундайди.\n— Қарорда ғалла етиштириш харажатларини молиялаштириш тизимини такомиллаштириш белгилангани деҳқонларга катта имконият яратилаётганини англатади, — дейди вилоят қишлоқ хўжалик бошқармаси бўлим бошлиғи Зафар Жумаев. — Агар амалдаги тартибга кўра, имтиёзли кредит давлат хариди учун етказиб бериладиган бошоқли дон қийматининг 60 фоизигача ажратиб келинган бўлса, янги тартибда 100 фоизгача (тайёрлов корхонаси томонидан бўнак сифатида етказиб берилган уруғлик қийматини ҳисобга олган ҳолда) берилади. Мисол учун, 2018 йил вилоятимизнинг ғаллакор фермерларига 146 миллиард сўм миқдорида имтиёзли кредит ажратилган бўлса, 100 фоизли тартиб бўйича 2019 йил ҳосили учун фермер хўжаликларимизга 318 миллиард 900 миллион сўм миқдоридаги имтиёзли кредит берилиши назарда тутилмоқда. Молиялаштириш тизимидаги бу ўзгариш фермер хўжаликларининг айланма маблағ тақчиллигига барҳам бериш билан бирга, улар томонидан ресурс ва хизматлар учун тўловларни олдиндан амалга ошириш, агротехник тадбирларни ўз вақтида ва сифатли ўтказиш, ғалла етиштириш ҳажмини кўпайтириш ҳамда пировардида мўмай даромадли бўлиш имконини беради…\nДеҳқонни қувонтирадиган яна бир жиҳат, мазкур қарорда олдиндан билиш мумкин бўлмаган фавқулодда хусусиятга эга ҳодисалар (қурғоқчилик, табиат ҳодисалари ва бошқа форс-мажор ҳолатлар) оқибатида бошоқли дон экинларидан кутилган ҳосил олинмаган ҳолатлар ҳам бўлиши мумкин. Ана шундай фавқулодда вазиятлар қишлоқ хўжалигида иқтисодий ислоҳотларни чуқурлаштириш бўйича ҳудудий комиссия томонидан тасдиқланганда, давлат хариди учун етказиб берилган дон харид нархида ҳисоб-китоб қилинади. Ҳолбуки, шу пайт га қадар маҳсулот етиштирувчилар турли табиий офатлардан зарар кўрганда етарлича ҳимояланмасди. Бу ҳам деҳқон учун беқиёс ғамхўрлик ифодасидир.\nҚисқаси, дунёдаги ҳеч бир давлатда бошоқли дон етиштирувчиларга мамлакатимиздагидек эътибор берилаётгани ва ғамхўрлик кўрсатилаётгани йўқ. Чунки юртимизда фермерлар ихтиёрига тиллога тенг бебаҳо замин бериб қўйилибди. Ернинг мелиоратив ҳолатини яхшилаш, йилдан-йилга унумдорликни ошириб бориш учун давлат унитар корхоналари томонидан ариқ-зовурлар қазилмоқда ва бошқа турдаги кўмаклар берилаяпти. Боз устига, истаганча минерал ўғит, далада ишлаш учун техника, тракторлар гуриллаб ишлаши учун зарур эҳтиёт қисмлар, ёнилғи-мойлов материаллар ажратилмоқда. Бундан ташқари, ғаллакор деҳқон заминдан мўл ҳосил ундириши учун бир неча ташкилотлар сув, ўғит, ёнилғи-мойлов материалларини етказиб бериш йўлида деҳқон билан ғаллани экишдан тортиб, то ҳосилни йиғиштириб олишгача бўлган жараёнда бақамти меҳнат қилаётир. Табиийки, деҳқон сара дон етиштириши учун агротехник тадбирларни бажаришда маблағга эҳтиёж сезади. Бунга ҳам давлатимиз тантилик қилаётир. Бас, шундай экан, ҳар бир деҳқон, ҳар бир фермер хўжалиги мўл ва сифатли дон етиштириш учун ҳозирдан қатъий чора-тадбирлар белгилаб, зўр ғайрат ва иштиёқ билан меҳнат қилмоғи, ҳосилдорликни ошириш учун бой тажриба ва маҳоратини ишга солмоғи шарт. Акс ҳолда, қатъий чоралар кўрилади ва ихтиёрларидаги замин бошқа ишлайман деган талабгорларга олиб беришгача бўлган чоралар қўлланилади.\nОлдинги Имтиёз фақат бир маротаба берилади\nКейинги Рақобатбардошлик – юксалиш омили\nАлла айтинг, оналар!


Тоҳир Йўлдошнинг яралангани айтилмоқда\n26 ноябр 2020, Тошкент вақти: 00:49\nЙиллардан бери Тоҳир Йўлдош ва унинг тарафдорлари Покистоннинг қабилалар назоратидаги ҳудудларида бошпана топиб келмоқда.\nИсломобод расмийсига кўра¸ Покистон армиясининг Жанубий Вазиристонда амалга ошираëтган ҳаво ҳужумлари чоғида ўнлаб ўзбек жангарилари ўлдирилган¸ Ўзбекистон исломий ҳаракати етакчиси Тоҳир Йўлдош эса¸ жароҳатланган.\nБу ҳақдаги хабарни 16 июн куни Озодлик билан суҳбатда Покистон армияси матбуот котиби генерал Аҳтар Аббос тасдиқлади.\nОзодлик: Айрим ахборот агентликлари Покистон армиясининг сўнгги амалиëтлари давомида Ўзбекистон исломий ҳаракати етакчиси Тоҳир Йўлдошнинг яралангани ҳақда хабар тарқатди. Сиз шу хабарни тасдиқлайсизми?\nГенерал Аббос: Ҳа¸ мен бу хабарни тасдиқлайман. Жанубий Вазиристондан олганимиз хабарга кўра¸ минтақадаги ҳаво ҳужумлари чоғида ўзбек жангарилари етакчиларидан бири жароҳатланган.\nОзодлик: Бу амалиëтлар айнан қайси минтақада бормоқда ва Тоҳир Йўлдошнинг жароҳатлангани ҳақдаги хабар Жанубий Вазиристоннинг қай қисмидан келди?\nГенерал Аббос: Бу амалиëтлар Жанубий Вазиристоннинг Макин деб номланган ҳудудида бормоқда ва Тоҳир Йўлдош ҳам айни шу ҳудудда яраланган.\nОзодлик: Мазкур амалиëтларга оид бошқа яна қандай тафсилотлар бор? Ҳужумлар чоғида ўзбек жангарилари орасида ўлганлар ҳам борми?\nГенерал Аббос: Ҳа¸ ўзбек жангариларининг Макиндаги машқ лагерига махсус ҳужум уюштирилди ва олинган хабарларга кўра¸ амалиëтлар давомида ўзбек жангариларидан 31 таси йўқ қилинган.\nОзодлик: Тоҳир Йўлдошнинг яралангани ҳақда фақат бир манба хабар қилдими ëки унинг жароҳатланганини тасдиқловчи бошқа жиҳатлар ҳам борми?\nГенерал Аббос: Йўқ¸ ҳозирча ўзбек жангарилари лагерига қилинган ҳужум давомида кўплаб жангариларнинг ўлдирилгани ва Тоҳир Йўлдошнинг жароҳатлангани ҳақда¸ алоҳида олинган бир хабар бор¸ холос.\nОзодлик: Тоҳир Йўлдошнинг яралангани¸ сизнингча¸ Ўзбекистон исломий ҳаракати фаолиятига таъсир кўрсатадими?\nГенерал Аббос: Ҳам¸ менимча унинг жароҳатланиши Жанубий Вазиристондаги ўзбек жангарилари фаолиятига таъсир қилмай қолмайди. Аммо ҳозирча унинг қанчалик жиддий яралангани аниқ эмас¸ кўп нарса шунга боғлиқ. Аммо минтақадаги ўзбек жангарилари сўнгги амалиëтлар чоғида махсус нишонга олинди ва ўлдирилди. Ҳозирча биз Сват ва Малокандаги жангарилар¸ хусусан ўзбекларга қарши фақат ҳаводан туриб зарба бермоқдамиз ва бу амалиëтлар яна давом этади.\nҲозирга келиб Покистон армиясининг асосий нишонларидан бирига айланган аксар ўзбек жангарилари¸ айтилишича¸ Тоҳир Йўлдош етакчилигидаги Ўзбекистон исломий ҳаракати остида бирлашган. Ўтган асрнинг 80-йиллари охирида Наманганда Адолат гуруҳи ташкил қилиб¸ 90-йиллар бошида Ўзбекистонда исломий давлат бўлиши талаби билан намойиш ўтказган Тоҳир Йўлдош¸ Ислом Каримов 1992 йилда президент этиб сайланганидан кейин¸ қўшни Тожикистонга қочиб ўтди ва бу ерда Ўзбекистон исломий ҳаракатига асос солди.\nУзоқ вақт Тожикистоннинг Тавилдара туманидан туриб¸ тожик мужоҳидлари сафида қуролли кураш олиб борган Тоҳир Йўлдош¸ сўнгра Афғонистонга ўтди ва айрим хабарларга кўра¸ толибоннинг ишончли шерикларидан бирига айланди.\nАҚШ қўшинлари 2001 йил кузида Афғонистонга қарши уруш бошлагач¸ Ўзбекистон исломий ҳаракатининг аксар аъзолари Покистоннинг қабилалар назоратидаги ҳудудларидан бошпа топди. Ҳаракат қўмондони Жума Намангонийнинг Афғонистондаги ҳаво амалиëтлари чоғида нобуд бўлгани тахмин қилинади.\nБундан аввал ҳам Тоҳир Йўлдошнинг бир неча бор яралангани ҳақда хабарлар тарқаган¸ аммо кўп ўтмай ҳаракат томонидан рад этилган эди.\nАл-Қоидага алоқадор саналадиган Ўзбекистон исломий ҳаракати халқаро майдондаги террорчи гуруҳлар рўйхатига қўшилган.


«Ички ишлар ходимлари болали аёлга ваҳшийларча куч ишлатди»ми? - Ishonch.uz\nБош саҳифа Жамият «Ички ишлар ходимлари болали аёлга ваҳшийларча куч ишлатди»ми?\n«Ички ишлар ходимлари болали аёлга ваҳшийларча куч ишлатди»ми?\nТелеграм мессенжерида «Ички ишлар ходимлари болали аёлга ваҳшийларча куч ишлатди» сарлавҳаси остида видео тарқатилмоқда. Тошкент шаҳар ИИББ мазкур факт бўйича қуйидагиларни маълум қилди:\n«2021 йил 16 июнь куни соат 10:30 атрофида Юнусобод тумани Aмир Темур кўчасида Тошкент шаҳар ИИББ патруль-пост хизмати ходимлари Эржан Джиянбеков ва катта сержант Мансур Орипов тиланчилик билан шуғулланиб, фуқароларнинг раҳмини келтириш мақсадида гўдаклардан фойдаланаётган бир нечта аёлларни кўриб қолишди. Шу билан бирга, аёллар ўзларини ва фарзандларини ҳаётларини жиддий хавф-хатарга қўйиб, автомобиль ҳаракати йўлига чиқишган.\nЭътибор беринг, тармоқда тарқатилаётган видеода ҳолат тўлиқ кўрсатилмасдан, баландпарвоз сарлавҳа қўйилган холос. Бу орқали ҳуқуқни муҳофаза қилиш органларининг тиланчилик билан шуғулланадиган одамларнинг «қуролларига» айланган вояга етмаганларни ҳимоя қилиш йўналишидаги фаолиятлари ҳақида нотўғри тасаввур ҳосил бўлиши мумкин.\nВидеодаги аёлнинг шахси аниқланганда (М.Х. эканлиги маълум бўлди), у билан бир неча бор профилактик суҳбатлар ўтказилганлиги аниқланди. Фуқаро илгари ҳам тиланчилик учун маъмурий ва жиноий жавобгарлик кўзда тутилганлиги ҳақида огоҳлантирилган. Суҳбатлар давомида унга бир неча бор ишга жойлашишда ёрдам таклиф қилинган, аммо у ҳалол меҳнат қилишнинг ўрнига жазирама иссиқда фарзандини қийнаб тиланчилик қилиш йўлини танлади»\nАввалги саҳифаТошкентда коррупцияга қарши курашиш идоралари йиғилиш бўлиб ўтди\nКейинги мақолаДХХнинг собиқ биноси сотилди


Ўзбекистон клубларининг трансфер рекордлари ТОП-10 » Скачать музыку бесплатно новинки музыки 2016-2017\nКомментариев: 0 Просмотров: 209 Дата: 11-03-2016, 09:16 Мана 2016 йилги Ўзбекистон чемпионатига ҳам старт берилди. Барча клублар ўз сафларини янги футболчилар билан тўлдиришди. Бу мавсум клуб матбуот хизматларининг самарали меҳнатлари эвазига қайси жамоага, қайси футболчи келиб қўшилгани ҳақида кўплаб маълумотлар бериб борилди. Бу албатта яхши. Бироқ футболчиларнинг трансфер нархлари ҳалиям сирлигича қолиб кетмоқда. Биз transfermarkt.de сайтидаги маълумотларга асосланган ҳолда Ўзбекистон клубларининг энг қиммат трансферлари ТОП-10 лигини тузиб чиқдик.10. Девид Карней – 60 минг евро Девид 2012 йилнинг 1 февраль куни Испаниянинг „Алкоран“ жамоасидан Тошкентнинг „Бунёдкор“ клубига ўтди. „Қалдирғочлар“ Австралиялик футболчи учун 60 минг евро тўлашган. Эътиборли жиҳати ўша пайти Девиднинг нархи 800 минг еврога тенг бўлган.9. Петер Вёрош – 75 минг евро Вёрош 2009 йилнинг 1 августидан бошлаб фаолиятини расман “Локомотив”да давом эттирди. “Темирйўлчилар” Венгриялик футболчи учун Венгрия биринчи лигаси жамоасига 75 минг евро маблағ ажратишган. Петернинг Тошкентдаги саргузаштлари атиги 6 ойга чўзилган.8. Словалюб Джорджевич – 91 минг евро Словалюб 2011 йилнинг 1 февраль санасидан расман “Бунёдкор” футболчисига айланган. Тошекентликлар Сербиянинг “Ротер” жамоасига футболчи учун 91 минг евро тўлашган. Джорджевич 2013 йили клубни тарк этди.7. Александр Шадрин – 100 минг евро Марҳум футболчи Шадринни Тошекнтннинг “Локомотив” жамоаси Муборакнинг “Машъал” клубидан 100 минг еврога харид қилган. Саша Японияда кечган тарихий учрашувда терма жамоамизга ғалаба келтирувчи ягона голни урганини эслатиб ўтиш лозим.6. Шаҳзодбек Нурматов – 150 минг евро 2016 йили Тошкентнинг “Бунёдкор” жамоаси ўз таркибига “Металлург” ҳужумчиси Нурматовни қўшиб олди. Маълум бўлишича “Қалдирғочлар” Шаҳзодбек учун 150 минг евро маблағ ажратишган.5. Иван Бошкович – 250 минг евро 2011 йилнинг бошида Қаршининг “Насаф” жамоаси Черногория клубидан Бошковични 250 минг еврога сотиб олди. Иван жамоанинг ОФК кубогида зафар қучишига катта ёрдам берди. У ушбу турнир тўпурарига айланди. Афсуски Бошкович Ўзбекистон чемпионатида у қадар самарали ўйин намойисш эта олмади. 2013 йили Таиланднинг “Чонбури” клуби Иванни ўз сафига қўшиб олди.4. Александр Кле ц ков – 250 минг евро Маълумотларга қараганда 2010 йили “Пахтакор” Клецковни Хитойнинг “Тянжин Теда” клубига 200 минг еврога сотиб, 2011 йили 250 минг еврога қайтариб олган.3. Дарко Маркович – 700 минг евро 2008 йили “Пахтакор” Черногориянинг “Зета” жамоаси ярим ҳимоячиси Марковични 700 минг еврога сотиб олган. Дарконинг ўша пайтдаги нархи 300 минг евро бўлганини инобатга олсак, Тошкентликларнинг ушбу футболчидан умидлари катта бўлган. 2 йил давомида “Шерлар” шарафини ҳимоя қилган Дарко, 2010 йили ўз ватанига қайтиб кетди.2. Луизао – 900 минг евро 2008 йили “Бунёдкор” ўз сафига кучли футболчиларни қўшиб ола бошлаган пайт эди. Клуб Швейцариянинг “Локерн” жамоасидан Луизаони 900 минг еврога харид қилди. Бразилиялик ҳимоячи Тошкентда бир мавсум ҳаракат қилди ва ўзига билдирилган ишончни маълум даражада оқлашга муваффақ бўлди.1. Ривалдо – 1 млн.евро 1999 йилги “Олтин тўп” соҳиби орадан 9 йил ўтиб Грециянинг “АЕК” клубидан Ўзбекистоннинг “Бунёдкор” жамоасига келиб қўшилди. Унинг трансфер нархи 1 млн.еврони ташкил этди. Ривалдо Ўзбекистон чемпионатлари тарихидаги энг номдор ва энг яхши легионерлар сафидан жой олди. У чемпионат тўпурари бўлди. Шунингдек мухлисларни стадионга қайтаганини ҳам алоҳида эътироф этиб ўтмоқ жоиз. Бразилиялик афсона 2 йил давомида Олий лигада тўп сурди.P.S: Transfermarkt.de сайтидаги маълумотлар хато бўлиши ҳам мумкин.Фурқат Юсупов тайёрлади - деб хабар бермоқда Stadion.uz нашри.


Кимё саноати учун илмий кластер ташкил этилди\n07:30 / 20.12.2021\nВазирлар Маҳкамаси “Кимё саноати учун инновацион кимёвий илмий-ишлаб чиқариш ва таълим кластерини ташкил этиш чора-тадбирлари тўғрисида”ги қарорни қабул қилди.\nПрезидентнинг 2021 йил 13 февралдаги ПҚ-4992-сон қарорига мувофиқ, кимё саноати учун инновацион кимёвий илмий-ишлаб чиқариш ва таълим кластерини ташкил этиш концепцияси ишлаб чиқилмоқда.\nҚуйидагилар илмий кластер фаолиятининг устувор йўналишлари этиб белгиланди:\n"Ўзкимёсаноат" АЖ ва унинг таркибидаги ташкилотлар муассислигида масъулияти чекланган жамият шаклидаги илмий кластер дирекцияси ташкил этилади.\nДирекция: илмий кластер объектларини қуриш бўйича буюртмачи вазифасини амалга оширади; илмий кластер объектлари қурилиши якунлангандан сўнг уларни бошқариш, сақлаш, ундан фойдаланиш ва таъмирлаш бўйича белгиланган тартибда хизматлар кўрсатади.\n"Ўзкимёсаноат" АЖга Олий ва ўрта махсус таълим вазирлиги, Фанлар академияси ва Илмий кластер дирекцияси билан биргаликда 2021 йил якунига қадар илмий кластер ҳудудида қуриладиган объектлар, шу жумладан, муҳандислик-коммуникация ва ишлаб чиқариш инфратузилмаси объектлари рўйхатини тузиш, шунингдек, 2022 йил 25 декабрга қадар таълим йўналишлари ва ўқув дастурларини ишлаб чиқиш топширилди.\n10:17 / 07.12.2021\nҲукумат пахта-тўқимачилик кластерларини ташкил этиш тартибини тасдиқлади\n19:42 / 24.11.2021\nТоморқа хизмати кластерлари ташкил этилади